
De luat în calcul! 


Dacă gândiţi anapoda, 
acest volum vi se va părea logic şi foarte coerent. 
Dacă nu... atunci, până la final, veți gândi anapoda! 


De capul meu 


Adaptează-te! Uită! Luptă! 
Sau las-o moartă şi du-te de te culcă! 


— Veezi? mi-a sunat o voce-n cap. 

Mă desconsidera. O știam, era deranjantă şi... da! 
Era chiar vocea mea. 

Cu un efort supraomenesc, am deschis ochii, pen- 
tru ca prin benoclare să evaluez situația. Prima chestie 
notificabilă era faptul că nu mă durea - și anume ni- 
mic. 

Nu era rău. Mi-a scăpat un geamăt prelung de plă- 
cere și m-am simțit relaxat, de parcă pluteam într-o 
piscină bengoasă cu apă încălzită, în miezul New 
Yorkului, apoi am râs ca prostul la canal și în ultimă 
instanță am închis liniștit ocheanele la loc. Nimic nu 
era limpede, dar îmi ajunsese ce văzusem. Puteam să 
evit dilemele existenţiale și să concluzionez cu drag; 

— Un fleac, sunt mort! Cum nu se poate mai mort, 
mi-am zis neimpresionat. 

Habar n-aveam cine sunt. Nu-mi aminteam care 
fusese viața mea de până atunci, nici măcar cum mă 

cheamă ori cum arăt, dar n-avea cum să fie altminteri. 
Murisem ori înnebunisem între timp, altfel cum aș fi 
reușit să plutesc cu faţa în sus prin aer, abur sau ce-o 
fi fost, la fel cum pluteşte o frunză putrezită pe luciul 
unei ape? 

La o a doua judecată, pentru un mort eram destul 
de mirat. | 

Nu-mi părea a fi un om bun, iar după câte trăznăi 
făcusem (probabil) pe când eram vietate, normal ar fi 
fost să mă lăfăi într-un căzănel pricopsit de prin iad, 
cu all inclusive: opărit, grătar, prăjit. Nu mărime mare, 
că nu-mi place să clocotesc la comun. 

Treaba asta nu se întâmpla. De-aici și mirarea. 

Ușa camerei s-a deschis brutal și-o asistentă cu buci 
obscene și inegal dezvoltate (o fi făcut de mică spadă), 
ce putea face de rușine mamifere înfricoșătoare, la mă- 
rime de trofeu, a încercat căznit să se strecoare înăun- 
tru. Maltratată, tocăria a troznit îngrozitor. Efortul era 
titanic, nimeni nu ceda. Am tresărit din nări. Nu era 
de glumă. Ar fi trebuit s-o oprească cineva. La pariuri 
aș fi mizat o sumă bunicică în contra reușitei ei. Oa- 
recum descurajată, tipa a avut un moment de ezitare, 
în care a săltat un ban imaginar în aer cu variantele 
intru, ies sau rămân înțepenită până mă descarce- 
rează profesioniștii (da, banul avea trei feţe, cusurgii- 
lor). 

N-am așteptat rezultatul. Fiecare secundă conta. 

— Ușor, încearcă în dungă! am vrut s-o ponderez, 
căci mă luase grija că rupe vreo nenorocire pe acolo 
și cade cu zidul pe mine, de-mi dă daună totală. 

După ce a dat cu spatele de trei ori, încercând di- 
verse unghiuri de abordare a problemei, specimenul 
a reușit imposibilul, intrarea în cameră. 

Îmi plac muierile trupeşe, în consecință m-am gân- 
dit c-ar fi de bun simţ să-i ofer o bere la halbă dacă-mi 
dă c-o ţâță în cap. Până să devin plătitor, am cântărit 
atent riscurile. Dădea cu virgulă... Teama c-o să mă 
aleg cu traume incompatibile cu viața m-a determinat 
să mă abţin eroic. 

— Ce face pisicuțul? s-a interesat ea cu un puternic 
accent german. 

S-a apropiat prea mult și-a vorbit cu stropi umplân- 
du-mi fața de bale, ceea ce, sincer, m-a cam deranjat, 
dar mai supărător mi s-a părut faptul că m-a privit fix 
în ochi pe când își mișca buzoaiele dublu-late, ca să 
formulez cuvinte necuvenite. Am simţit că fac dezli- 
pire de retină, așa că i-am șoptit iritat: 

— Pisicuţ e tac'tu! 

Apoi, fiindcă am o tendinţă nativă de a pedepsi orice 
formă de alint la adresa mea, am dat s-o împușc sub 
sprâncenele prost desenate cu pistolul Smith & Wes- 
son de care nu mă despărțeam nici la budă (și e anevo- 
ios să te ștergi cu un pistol încărcat în mână. Pfff, de 
unde știam amănuntele astea?). Atunci am descoperit... 

Surpriză! Nebunie! Şoc și groază! 

Am șuierat consternat. Nu mai aveam mâini. 

Tocmai în momentul acțiunii! Ghinionul dracului! 
Eram montat s-o paradesc pe cocoană. În fine, ce să 
mai comentez. Ciudat, dar nu m-am panicat, deşi, sin- 
cer, era cazul. Am acceptat lucrurile așa cum erau. Am 
dat să mă ridic și să-mi văd de restul vieții de ciung. 
Nu m-am prea scos, căci... 

Hop! Drăcie! Horror, frate! Nu mai aveam nici pi- 
cioare! 

Traumatizant, căca-m-aș! Simțeam că sunt un tip 
inventiv în materie de mizerii violente, asta însă mă 
depășea clar... Râdem, facem haz, dar în cadru organi- 
zat și cu limite dictate de educație și bun simţ, iar pro- 
blema în cauză era țăcănită într-un stil inacceptabil. 

M-a cuprins o mâncărime insuportabilă în vârful 
nasului. Am încercat să rezolv problema râcâindu-mă 
cu vârful limbii, însă am dat chix. Organul pomenit era 
prea mic. M-am mirat, nu primisem nicio plângere în 
sensul specificat, sau nu-mi aminteam eu. 

— Hei, știți careva ceva, cumva despre ce se întâm- 
plă în propoziție? Că devin spumaliu, să orbesc de nu, 
am zbierat mental. 

Apoi mi-a părut rău c-am luat-o pe panta autobles- 
temului. Atât îmi lipsea, să mai și orbesc... 

În disperare de cauză, am forțat de-aiurea oareșce 
răspunsuri: Mi-o fi stat lumea în gât, poate oi fi şucărit 

pe vreun damblagiu periculos, care (la răzbunare) m-a 
scurtat. Nu de alta, dar eram doar cap. Un cap plutitor 
și urât. Ciudată zi, nasol moment! Dornic să aflu care-i 
șmenul, am devenit limbut. 

— Care e starea mea actuală, soro? Am răposat, sau 
ce? 

— Acum ne-am înfrățit? mi-a întors-o. În această 
instituţie nu ne batem pe burtă oricând! 

— Te-aş bate pe burtă, dar cu ce? am rânjit. Am con- 
tinuat exasperat: Să pleznesc de nu ești oarbă. Te rog, 
concentrează-te, întrebarea mea e simplă și mă văd 
nevoit s-o repet: sunt mort? 

În loc de niţică susținere emoțională, așa cum mă 
aşteptam dacă trecusem în lumea drepţilor, am fost 
pus să dezleg şarade. 

— ie ți se pare că ești? m-a iscodit ea, curioasă. 

— Nu e nicio sfârâială să răspunzi la întrebări cu 
întrebări, nebunatico. Știu de-astea. Vreau să te lămu- 
resc că orbecăi în ceață. Cam da, cred c-am mierlit su- 
rioară, am ținut să precizez. Și aici intervii tu. Eşti 
carecumva vreo drăcoaică delegată de jos să mă chi- 
nuie, sau ai venit aici pentru o mani-pedi (mane- 
chiură-pedichiură, pentru săracii care n-au dat pe la 
saloane și se lucrează singuri cu foarfeca de vie), ca 
să mă faci gigea? 

— He, he! a râs huiduma scurt, fără să-mi răs- 
pundă. 

Nu-mi plac nici vorbele spuse în dungă, așa că am 
abordat problema pieptiş. 

— Dacă sunt viu, anumite parascovenii nu se leagă. 
N-aș vrea să te iau pe ocolite, așa că am să te întreb 
direct şi politicos, ca între bărbați: Ştii ceva de corpul 
meu, vită? 

— De ce mă-ntrebi? a făcut huiduma pe niznaiul, 
apoi şi-a încruntat sprâncenele alea oribile dincolo de 
orice închipuire, ca și cum întrebarea o deranjase la 
stomac. 

Să mor de nu e nazistă, scorpia, mi-am spus fatalist. 
Ia să fiu oleacă mai atent, că pentru o infirmieră um- 
flată pare destul de dezaxată și predispusă la violenţă. 

— N-am vreun scop anume, am ținut s-o liniștesc. 
Poate că ăsta sunt noul eu, o fi vreun moft, dar nu-mi 
prea place să stau despărțit nici de buric, nici de rotule. 

S-a uitat lung la capul meu, ca și cum era sexul meu 
și-i era târşeală să-mi răspundă omenește. 

— Faci tărăboi pentru atâta lucru? s-a mirat ea fără 
compasiune. Ţii minte că aveai corp sau improvizezi? 
Vrei să-ți scot un corp nou din pălărie? 

— Te încordezi amboulea și nu e bine, că faci varice. 
Era doar conversaţie fină, cu o gagică de o tonă care 
ar putea uimi și-un elefant, am încântat-o eu, că știu 
din gură. 

— Discuţiile depind și de partener, mi-a răspuns 
asistenta înțepată. 

— În alte condiţii, ca să pierdem timpul, poate am 
sta la taină despre condiţia umană în viziunea lui 
Marlaux, evoluţia bursei de cereale sau despre efectul 
filozofiei hinduse asupra beduinilor. Așa însă... su- 
biectele de interes se restrâng la unul singur: Nu cred 
că m-am născut cap, după cum insinuezi. Să vezi ce 
urmează dacă nu-mi înapoiați totul. 

— Zici? nu s-a pierdut cu firea organul medical. 

Stăpânirea ei de sine m-a scos din stăpânirea mea 
de sine, așa că m-am isterizat pe voce de cap: 

— Nu sunt vorbe-n vânt! Serviciile lasă de dorit pe 
aici și aș vrea să te reclam. Ai vreun șef? Dacă nu ţi s-a 
urât cu o gaură-n fund, ai de grijă să nu ţii compo- 
nente pentru uz propriu, că sunt numărate și mi-aduc 
aminte perfect ce aveam! i-am răspuns ușor caustic. 

Noroc că nu s-a prins, am apucat să-mi zic. Dar... 
se prinsese. 

— Eşti un băiețel obraznic, a decretat Oberfeldwe- 
belul în halat și mi-a înfipt o carabă cât o cazma. 

Poate c-a vrut să mă mângâie, poate că nu, cert e 
că sub palma ei mi-au patinat dinții în gură, am văzut 
negru, și-am crezut că-mi sar ochii din căpățână. Apoi 
târfa s-a cărăbănit cătrănită, de parcă îi furasem fecio- 
ria. N-am stat, am încercat s-o scuip. l-ar fi stat binişor 
cu trei flegme alunecând pe spate. Din păcate nu mai 
eram țintașul de altădată (uite că mi-am adus aminte), 
așa că n-am nimerit-o. Am urmărit-o cum își sugea 

burdihanul încercând să se strecoare prin ușa larg 
deschisă. 

Am înjurat-o grosier de plecare, ca să-i contest pozi- 
ţia dominantă. Concentrată să-și potrivească hălcile 
de osânză cât să încapă uzmit prin cadrul ușii, nu s-a 
uitat înapoi și nu mi-a răspuns. 

N-am auzit vreo cheie învârtindu-se în broască, așa 
că mi-a venit pe chelie pentru o fracțiune de secundă 
s-o şterg cinstit, apoi am revenit la cruda realitate: 
n-aveam cu ce. 

Nu-mi mai pasă că-s viu sau nu. Aveam un nou țel 
de moment: o doream moartă pe huidumă, și nu ori- 
cum, ci chiar de mâna mea, cu bale scurse și pupile di- 
latate de plăcere. Uf, n-aveam decât capul... o puteam 
ucide totuși cu dinţii din dotare. 

Mi-am descrețit fruntea, am închis ochii și-am zâm- 
bit dulce: aveam de ce să trăiesc. În lipsă de altceva, 
ignorând o mâncărime fantomă de buric, am făcut o 
mică investigație ochiometrică asupra mascaradei. În 
jur se desfășura o cameră albă, impersonală, ca de os- 
piciu. Ciudat! Fiind doar cap răzleţ, eram pesemne un 
caz disperat, demn de ATI cu perdeluţe și mașini piui- 
toare, garnisite cu display-uri care-ţi indică prin curbe 
strâmbe și linii drepte (știu că nu există linii strâmbe 
şi curbe drepte, dar cititorii mei rasați tocmai au desco- 
perit asta) dacă ești mort au ba, ca să ştii cum stai. 

Nici vorbă de fente de-astea! 

Camera ce-mi găzduia tigva era simplă, ca una de 
motelaș ieftin, iar gâtul îmi stătea înfipt într-un suport 
de menţinere a vieţii cu un singur tub. Sărăchie, după 
mofturile mele. M-am cam ofticat. Nu sunt vreun cu- 
surgiu, dar măcar 4-5 tuburi, acolo, puse la oha, nu le 
dădea mâna să bage? Vine careva la mine și mă fac de 
rahat. 

Cum am ajuns aici, în halul ăsta? 

Era de cugetat. Având toată mintea ocupată cu o 
asemenea enigmă ieftină, am hotărât să nu procesez 
informaţia în grabă, ci s-o las domoleanu, ca să nu dau 
rașpel. Relaxat, judecând porcăria la rece, erau mai 
multe șanse să-i dau de cap. Între timp, având un gust 
de cocleală în gură, am decis să comand un whiskey 
dublu, chiar dacă voi fi considerat tupeist și mă va os- 
traciza nazista, cu pumnii și palmele ei grele. 

Până să ajung la concluzii mai adânci, ușa s-a redes- 
chis și huiduma a năvălit în fruntea unei delegații de 
medici împopoţonați în hălățoaie albe. M-a ignorat, 
având informaţii de împărţit cu nou-veniţii: 

— Exponatul acesta e pentru clienți fără prejude- 
căi. Are un limbaj restrâns, colorat și violent, scuipă 
și s-ar putea să muște, aşa că ar trebui ținut la distanță 
de copii și băutură. 

— Nu doresc să te cred pe cuvânt. Vreau să-l probez, 
ca să mă prind pe ce cheltuiesc banul, a cerut un lun- 
gan cu bube purulente și smocuri scârboase de barbă. 

— Vorbiţi, e activ. 

Mi-am pierdut cumpătul. Nu eram un mixer sau 
un reşou vârât în priză. În fine, n-am comentat, ci am 
încercat să mă calmez. Era obligatoriu să dau bine în 
poză și să mă cumpere naiba cineva, ca să scap cât 
mai repede de afurisita aia de nazistă. 

— Cum te simți? a ținut să afle politicos cetățeanul. 

Întrebarea era pusă rar și silabisit, ca unui om încet 
la minte. 

— Ca un cur fără cap, i-am explicat la fel de rar și 
măsurat. 

— Mai degrabă ca un cap fără buci, rânji lunganul. 

— Pe bune? Ai văzut sau ţi-a deslușit vreunul? Mă 
mir, fiindcă ai față de oligofren, i-am sursurat eu, ve- 
ninos. Am continuat, cu gândul de a confirma ce spu- 
sese bucălata: Ai băutură? 

— E caraghios. ÎI vreau, și o să-l ţin numai beat, se 
ambală lunganul încântat de porcăiala mea. 

Îmi devenise mai comestibil după promisiunea cu 
băutura. Așa se mai putea discuta. 

— Licitez și eu pentru el, am nevoie de cineva în 
grajd, să vorbească vacilor. Cică le crește producția de 
lapte dacă le vorbeşti tâmpenii pe-un ton blând, a zis 
o blondoacă ștearsă cu aspect de țărănet-gospodar 
olandez, pe numele ei mic, Greta. 

În ciuda aranjamentului cu băutura, văcărița mi-a 
plăcut mai mult decât lunganul, care avea un stil de 
neam prost. 

— Ok. Declar licitaţia deschisă. Pornim de la un 
credit, cine dă mai mult?... 

— Geoliţi-vă portofelele, blembelor. Sunt valoare și 
aduc plus-valoare. 

După o confruntare epuizantă cu suișuri, coborâ- 
șuri și cu răsturnări dramatice de situaţie, ce a durat 
cam opt secunde, m-a câștigat gospodina Greta, pe 4 
credite leșinate pe care le-a achitat cu un telefon lucios 
ce mirosea intens a brânzeturi fermentate. Cam puține 
lovele, am socotit eu, decis să demonstrez că meritam 
5... 

De aici treburile au mers şnur. Am fost împachetat 
atent în hârtie igienică și în aceeași zi, prin grija feri- 
citei posesoare, am ajuns cu bine în staulul ce urma 
să-mi fie reşedinţă permanentă, între vacile cărora tre- 
buia să le țin speech-uri inteligente, pentru o lactaţie 
optimă. 

Dacă mor și intuiesc că într-un fel sau altul cochetez cu 
doamna cu coasa, aş vrea ca prin acest testament să las 
ființelor mele iubite toate posesiunile mele lumești, con- 
stând în 36 de ore de discursuri gândite şi simțite pentru 
ca ele să fie fericite. Vreau să adeveresc și pe această cale că 
fac referire la vacile din staulul 3 al numitei Greta, un tă- 
rănet local. 

Așa ar suna un testament imaginar al unui cap ce tră- 
ieşte sau nu într-o lume prezumptiv ireală. 


Mi-a plăcut din prima clipă acolo. Mirosul persis- 
tent de balegă proaspătă și de paie era parfum pentru 
nările mele. Cred că în altă viață am fost un bou, și-așa 
am rămas și acum. 

După numai câteva luni, stabilisem o relație bună 
cu publicul meu, vacile ce populau staulul. Cine spune 
că aceste dobitoace sunt proaste, n-a înţeles nimic des- 
pre mersul lucrurilor în plenitudinea lor. N-am văzut 
firi atât de pozitive. Iar privirea? Se uitau de parcă mă 
iertau pentru orice. Nu mă sufocau cu dragostea lor. 
Ne priveam adânc în ochi și ne mândream unii cu 

alții. Simţeam asta și după felul delicat în care mă um- 
pleau de bale. 

Conform calculelor, producția crescuse cu 4,335%, 
rezultat încurajator, cu speranțe solide de mai bine. 
Cu Greta mă înțelegeam minunat, ba chiar mă pupa 
la plecare. Speram ca la momentul potrivit să înche- 
găm o relație bazată pe iubirea comună pentru bovine 
și sex oral. 

Nu știu ce-am făcut înainte, dar sigur n-am fost bă- 
iat de cor, hărțuit pios de vreun preot la biserica din 
comunitate. Vacile erau foarte atente, când le detaliam 
anumite aspecte relevante despre lume și viață, des- 
pre jafuri și contrabandă, despre ucideri şi strâmbe, 
chestii penetrante și pline de învățături care-mi ve- 
neau pe chelie în timp ce vorbeam. Nu mă prea văd 
inventând, așa că (probabil) scoteam poveștile acce- 
sându-mi în flashuri amintiri din vechea mea viață, 
scufundată actualmente în bezna uitării. 

Pe măsură ce vocea mi se modula se producea magia. 

Fetele zâmbeau şi mă ascultau ca vrăjite. Aţi văzut 
măcar o dată vreo vacă zâmbind? Nici eu... până atunci. 
Nici nu clinteau, ca să nu-mi pierd firul. La sfârșitul 
fiecărei conferințe mugeau ordonat și se îngrămădeau 
să mă pupe. 

Succesul meu se dovedea incontestabil și mă bu- 
curam de fiecare zi a celebrității nou câștigate printre 
bovine, când în sfântă zi de Marţi, fiind pe punctul de 

a deschide simpozionul creativ, m-am trezit cu cinci 
golani (neinvitați) de cea mai joasă speță. Aveau feţe 
atât de bizare și corpuri atât de deformate, încât nu 
puteau fi ignorați. M-au prins țâfnos şi cu garda sus. 
În ultimul timp aveam chef de cafteală. Unul de-i zi- 
ceau Chiorul m-a măsurat oarecum surprins, apoi a 
comentat: 

— lete și la ăsta! Nu credeam că sunt șanse să ajungi 
mai mic decât erai. Care e povestea? Ţi-ai lăsat corpul 
la amanet, bro? 

Glumiţe! Nu m-a impresionat. 

— Nu sunt atât de sărăntoc. Ce e cu voi pe aici, crea- 
turilor? Sunteţi vaci? m-am interesat cu amabilitate 
forțată. 

— E un subiect delicat, care implică introspecţie 
asistată și ca atare n-avem timp să-l supunem dezba- 
terii. Ca s-o scurtăm, după câte știu eu, nu! mi-a răs- 
puns îngurguțat babornița multiţâțoasă (patru țâțe 
smochinite, la o numărătoare superficială) marcată de 
alcool și injectabile. 

— Poate studiați și ați venit colea în practică, să-mi 
furați secretele. Nu-i problemă, oameni suntem. Ia 
scoateţi ceva de scris... I-am trecut în revistă atent. 
Erau încălțaţi în piele și îmbrăcați cu cele mai letale 
arme. Puah, n-aveţi mecle de studenţi, panaramelor. 
Pentru porcării diferite de vaci, ați greșit de puțin 
staulul, pămpălăilor. Hai, valea! m-am înfoiat la ei. 

Cum pezevenchii n-au clintit, am încercat să le ofer 
un plus de informaţie. Vreau puțină intimitate aici. 
Încercați alături, cu un telefon în prealabil. 

Niciunul nu părea tocmai normal la cap, ceea ce 
mi-a dat o ușoară stare de disconfort. 

— Abia acum realizez că noi semănăm într-un mare 
hal. Numai că voi nu punctaţi la impresia artistică, 
sau pe șleau: urâțanii ca voi, mă copii, sunt greu de găsit, 
mai ales că după privire păreți și idioţi, le-am precizat 
tăios. Pariu că n-aveţi nici măcar umor? În rest adu- 
cem perfect, jur. E prea mult? Ok, reformulez: Sunteţi 
reușiței numai văzuți din depărtare și din spate. 

S-a așternut o tăcere jenantă. Kitty s-a adresat celor- 
lalți mutanți. 

— Ne face boccii unul fărâmițat, cu cap de ponei... 

Atac la persoană... Voi rămâne impasibil ca să simtă 
c-au dat de-o stâncă. 

— Pe bune? Mulţumesc, nu mă așteptam. Lăsând 
miștocăreala la o parte, poate sunteți monștri cumse- 
cade, dar ați răscolit ceva în mine de-aș putea să vă urăsc 
continuu, pe cale naturală, neforțat. Spuneţi lui nenea: 
V-au dat afară de la grădiniţe că-i speriați pe colegi? 

Kitty a răspuns repezindu-mă cu o voce groasă, ca- 
racteristică fumătorilor de pipă: 

— Ne faci monștri, deși n-am făcut nimic rău de 
când suntem, pe când tu... ești vai de capul tău și te 
crezi miez. 

— Vorbe care doare, ciocănitoareo! am comentat 
eu amărât, apoi mi-am revenit și-am trecut la atac 
frontal. Eu zic că-s frumuşel, privindu-vă pe voi în 
desfășurare. 

— Oi fi vreo divă... 

— Da, da, absolut da! Aţi copilărit în zone radioac- 
tive, nu? Mămicile voastre vă întrebau dimineața, îna- 
inte de a vă da (cu patru mâini) pachețelul de sandvici 
cu plutoniu, dacă v-aţi băut căcăuţa cu uraniu, nu? L-aș 
desemna pe cel mai nașpa dintre voi, dar am inima 
împărțită și n-aș vrea să stârnesc gelozii. Ăla cu trei 
nasuri și palid ca un mort ar fi bun de Halloween la 
Nagasaki, dacă ar fi bolnav cel cu trei căpățâni. 

— Nu-mi place atitudinea ta. Chiorule, piticul are 
ceva de împărțit cu căpşoarele tale hidoase, zise unul 
cu o tărtăcuţă țuguiată și gesturi clasice de gay, care 
s-a recomandat cu eleganță drept Bizonul. 

— Să nu mă faceţi pe mine pitic, obrăznicăturilor, 
că vă joc în două picioare, vă rup în pumni și abia după 
aia mă pierd cu firea, m-am răstit eu la creștini, fume- 
gând de nervi. 

M-am oprit brusc. 

— E jegos ca-ntotdeauna, constată sec Chiorul. 

Se părea că-mi scăpa o treabă esenţială. O senzaţie 
de dejă-vu mi s-a înfiripat în creierul mic. 

— Mă guţanilor, nu v-am mai zis povești de-astea? 
Ne știm? 

— Începe să-și amintească, decerebratul, rânji Ma- 
niacul cu cele şase buze care formau un hexagon per- 
fect. Ia zi, turbatule, de unde ne știi? 

— Vindeți mulgătoare? i-am testat cu un aer serios. 

— Azi, nu! zise Chiorul nițeluș dezamăgit, apoi se-n- 
toarse spre ceilalți: L-a tâmpit decapitarea. 

M-am făcut că nu aud. Nu eram tâmpit, ci doar 
amnezic. 

— Pfuu! Nici nu ne cunoaștem bine și vă urăsc, să 
mor de nu! Om fi fost pe felie? V-am escrocat cu par- 
nos și sunteți aici ca să-mi rupeți capu’? Vă atrag po- 
liticos atenţia că ați cam pierdut startul și v-au luat-o 
mardeiași mai harnici înainte. M-am oprit și i-am în- 
trebat, întrebător: Sau intenţionaţi să mă ucideți? Ar 
fi cazul s-o iau la fugă în toate părțile? 

— Nu! 

— Atunci e și mai grav: ați venit să șterpeliţi vaci! 
Sunteţi sabotori ecologişti care urlă că bovinele po- 
luează atmosfera cu bășini, m-am aruncat bănuitor. 
Nu puteam lăsa lucrurile în suspans, așa că am făcut 
pe bărbatul. Târfele sunt sub protecția mea, fătălăilor. 
Dacă sunteți obraznici, o silabă scot și vacile vor fi că- 
lare pe voi, nebunilor, că-s nedate la bic și au chef de 
petrecere. 

— N-am venit nici să ciordim cornute. 

— Atunci!? Nu vă las să vă dați în stambă pe-aici. 

— Eşti pricinos şi-ţi iei ţeapă. 

— Atunci? Aduceți pacea pe pământ carecumva? 
Super, vericilor! Ce bine că ne-am găsit. Sau oți fi co- 
piii mei... 

— Vorbeşti în clișee de prost gust. Asta-mi confirmă 
că ai devenit plictisitor și dobitoc, iar la modul preci- 
zat ne ia trei săptămâni până ghicești, ca să te simți 
cât de cât inteligent pe craca ta. 

— Ok, mă dau bătut. Vreţi un discurs de cedare ca 
să dați mai mult lapte? 

— Nici vorbă, ne grăbim, că ne prind ăștia. 

— Vă prind că ce?... 

— Că-ți jalim căpăţâna. 

— Luaţi-vă gândul, e promisă! Am făcut un legământ 
sacru cu Greta să-i urmez visul de a deveni Mare 
Maestru în lactaţie discursivă, așa că nu-mi pot per- 
mite să las vacile fără prezența mea, pentru o mână de 
terchea-berchea mutanti și puşi pe prăduială, m-am 
indispus eu. Am indicat cu limba către animale: Pri- 
viți-le! 

— Şi ce vedem? Vaci grețoase și tâmpite, umplute 
cu lapte brânzit! Vrei să ne dea lacrimile ca la un film 
indian, să aplaudăm sau să împușcăm toată cireada? 
se băgă în seamă Maniacul. 

— Nici, nici! Ar trebui să înțelegeți: Ele sunt totul 
pentru mine. 

— O să fim mai tot decât ele, supralicită sfâșiind 
gramatica tipul cu tigva țuguiată, numit pe bună drep- 
tate Bizonul. 

— Nu cred! Ele mă iubesc, voi nu! 

Kitty își mișcă antilasciv buchetul de sâni. Medita 
gen, dar rezultatul nu a fost cel scontat. 

— Baţi câmpii ori ai dat în zoofilie! Cum de purtăm 
discuția asta? De unde ai tu idee ce se-ntâmplă în su- 
fletul nostru? Argumentele tale țin de domeniul gene- 
ros al escrocheriilor sentimentale. 

— Ideea de bază este: Omorâţi-mă sau dați-mi pace 
și abandonaţi-mă, în pana mea, aici, printre țâțe. Puteţi 
să mă vizitaţi în fiecare zi. 

— De ce? 

— Pentru ca plăcerea să fie prelungită! 

— Taci, te vom sălta oricum. 

— Ştiţi ce? Dacă renunțaţi, vă umplu de lovele. 

— Unde le ţii, în buzunare? 

— Ce surpriză... Eşti perspicac! 

— Cât dai? 

— Două credite. 

— Uită, chitră! Pici în ridicol. Faci mai mult pentru 
noi... 

— Nu vă mai ajunge, țărănoilor. Cât fac? 

— Exact cât viața noastră. Suntem aici ca tu să scapi, 
vrei nu vrei. 

— Sună eroic. Ar trebui să vă cred pe cuvânt? Și 
după? Ce se alege de voi? 

— Praful! 

— Sunt un tip cu capul pe umeri, ca să zic așa, și 
nu mușc la dume de-astea morbide. Hotărâţi-vă re- 

pede asupra variantei cu plecatul, că am un discurs 
șmecher de tot pe țeavă şi nu vreau să-l uit. 

— De ce vrei să rămâi în staul, sandilăule? 

— Fiindcă aerul e bunicel și n-am nevoie de nicio 
schimbare. Îmi convine exact așa. Programul nu e în- 
cărcat, iar viața mea are sens. Doar cu mine-n vorbă 
producţia de lapte n-o ia la vale, iar în lipsa mea, Greta, 
stăpâna animalelor şi gagica mea neoficială va suferi 
necontrolat. 

— Nu prea ai ce să-i oferi, m-a ironizat Maniacul. 

Am oftat adânc. 

— Văd că vreți să mă curentaţi și n-am cum să scap 
de voi. Fiți domni și nu-mi faceți figuri în fața bovine- 
lor. E înjositor. Dacă sunteți zoriți, plecați, că-nchid pe 
aici și vă urmez din toată inima, chit că n-am... 

Au pufnit în râs, ceea ce m-a enervat, fiindcă eu 
vorbeam foarte aplicat. M-a luat o hemoragie de în- 
jurături, adevărate perle de cultură și divertisment de 
care nici nu știam. Când să urlu că mă fură ăştia, mi-au 
înfipt un tampon în bot și m-au azvârlit într-o geantă 
jegoasă, care puţea indubitabil a parizer de tendoane 
şi a ouă fierte. 

Două uși 


Prevăd un viitor luminos, spuse pesimistul, 
Apoi își trase un glonte-n cap. 

Iar soarele deveni atât de luminos 

Încât arse tot pământul. 

Ăsta nu e banc, Maniacule! 

Nu! E doar o dorință... 


E destul de nașpa să locuiești într-o plăsoacă, în caz 
că vă paşte gândul să încercați, dar sunt și ceva avan- 
taje. Unul pentru care pot garanta e faptul că poți trage 
cu urechea (dacă plasa nu e izolată fonic, firește). Astfel, 
i-am auzit comentând: 

— Trebuia să intervenim. Zeul ne-a adus împreună 
ca să-l ajutăm, nu ca să-l înfruntăm. 

Era vocea Bizonului, individul acela simpatic cu ca- 
pul țuguiat. El m-a extras și din cutie și m-a privit dră- 
găstos. Nu i-am răspuns la fel. N-am tandrețuri cu ne- 
cunoscuți dubioși. Poate după un suc și o merdenea. 

— Eşti bine, cap? 

— Vorbesc decât în fața avocatului meu! 

— Tu, care ţineai discursuri la vacozauri, să taci? 

L-am luat încruntat la întrebări: 

— Cine sunt eu, Oblio? 

— Aici, eşti nimeni. 

— Vezi? Nu te-ai concentrat. Fals! Sunt un jupân 
notoriu prin zonă. Dacă nu mă crezi, întreabă-le pe 
doamnele vaci. Mă cheamă Aventaris Amentador și 
domin staulul ăsta prin inteligenţă și bun simţ. Năs- 
trușnic, nu? De fapt, sunt anonim. Numele mi l-am ales 
singur. În fine, nu e treaba voastră. Da-n altă parte? 
Eram vreun rege sau bart'ai grangurul? 

— Nu erai mare scârț nici pe lumea cealaltă. Ţi se 
spunea Little Boss. 

— Aha! Pe invers, cumva... Eram ditai găliganul. 
Doi metri, dacă nu mai mult. Îmi amintesc perfect... 

— Inventezi! Aveai un metru şi-un deșt. 

— Vrei să insinuezi că eram pitic? Poate îți dau cu 
ceva în cap. 

— Mic și-al dracului. Toată lumea tremura în fața 
ta. 

— Ce nenorocit am fost și ce-am ajuns... Le-am arun- 
cat o privire dementă. Eram o ciudățenie? 

— Oh, da! 

— De genul: un bun samaritean? 

Buttface, un băiet insipid și decolorat, mi-a zâmbit 
cu bunătate. 

— Într-un fel. Ai umplut de unul singur vreo două 
cimitire cu idioţi. 

— Sanchi! Nu credeam o iotă. M-am strâmbat iro- 
nic. Hai băieți, puteți mai bine. În ce calitate? Eram 
gropar? am stăruit eu. 

— În calitate de șef al unor derbedei mizerabili, cu 
motociclete, m-a luat Chiorul pe departe. Te-ai prins? 

— M-am prins și nu prea. Dacă vreți să mă faceți să 
mă simt ca un ucigaș ușuratic, vă aduc la cunoștință 
că nu vă merge cu mine. Sunt un cap serios plin de in- 
tenții pașnice, dublate de valori morale solide. 

— Fals, fals, foarte fals. Mai gândeşte-te! Caută în 
tine. 

— Încerc să-mi folosesc chestia numită creier, numai 
că am prea multe puncte de vedere care se bat cap în 
cap. Până nu iese vreunul câștigător din gâlceavă, n-am 
ce să spun. Mi-am încrețit neîncrezător nasul, apoi i-am 
interogat cuprins de curiozitate: Chiar există lumea 
cealaltă? 

— Când am plecat agoniza, dar încă exista. 

— Înduioşător! Vrei să mă convertești la vreo abe- 
raţie religioasă? Să pup bucățele din răposaţi? 

— Moaşte? Nu! Jur! 

— Să zicem că te cred. Aveţi idee pe unde se găsește 
restul subsemnatului? 

— Nu, şi nici nu contează. 

— Eşti capsoman. lete că pentru mine contează... 

— Doar aici arăţi așa. Nu ești în lumea ta. Acolo ești 
complet. 

— Să mori tu! De unde ai auzit de mine? Vorbești 
alea-alea... 

— M-a făcut cineva pe lumea din care vii tu. Ne în- 
carcă cu amintiri ca pe sifoane. 

M-a luat valul curiozității. 

— Cine, frățică? 

— Un zeu atotputernic. E complicat... 

— E milostiv șeful ăsta zeiesc? 

— Deloc! E înfricoșător. 

— Ți-e frică de el? 

— Nu prea. Am o singură misiune, apoi o să-mi în- 
cetez existența. 

— Amărâtule! Eşti ca un șervețel de unică folosință... 
De ce te-a creat? 

— Ca să te păzesc pe tine. Venirea ta aici era inevita- 
bilă. Plecarea, nu! Şi atunci, ca să poţi s-o ștergi, am 
apărut noi. 

— De ce nu s-a deranjat el? 

— Nu poate ajunge aici. Ar muri. 

— Nu ziceai că-i zeu? Zeii sunt nemuritori, nu? 

— Zeul meu, nu. 

— Nu e clar. Voi, eu, de ce nu murim? Suntem mai 
puternici ca el? 

— Bună întrebare... 

— Cum așa? De ce ar face asta? Ce însemn pentru 
zeul vostru? Ce vrea de la mine? Mă iubește? 

— Habar n-am! Nu cred. 

— Mă urăște? 

— Nici măcar. N-are sentimente. Face lucruri inex- 
plicabile, cel puțin pentru noi, ăștia mici. Nu m-am 
prins de ce, dar ești important pentru el, altfel nu ne 
dădea sarcina să te salvăm de aici și să te trimitem 
înapoi în lumea lui. 

— Şi-ai făcut-o mai mult de-o groază... Uite în ce 
hal sunt! Mă miram eu că n-am pic de încredere în 
voi. Ia de mai înțelege... 

— E problema ta. N-aș prea crede că ai de ales. 

Convieţuirea cu băieții a durat câteva zile și s-a do- 
vedit o piatră de încercare pentru ei. Ca să nu fac mof- 
turi sau să o iau pe calea depresiei, ființele de schimb 
au trebuit să accepte câte două discursuri pe zi, iar Bi- 
zonul mi-a mărturisit că simte că are deja o lactaţie 
crescută. 

După vreo cinci zile, băieții au pătruns veseli în ca- 
mera mea, tocmai când îmi concepeam speechul pen- 
tru seară. M-au săltat și m-au dus într-o altă încăpere 
unde, surpriză, mă aștepta grăsuna care mă ostraci- 
zase în spital. 

Nazista cu buci inegale și glorioase care rupea orice 
cântar pentru camioane s-a uitat oarecum sfioasă la 
mine. O ajuta mult și o grenadă defensivă vârâtă de 
băieți adânc în rozeta-i personală. 

— Unde e trupul meu? Dacă nu dai pe goarnă, voi 
fi obligat să-ți fac rău, și nu e ca și cum n-aş vrea, scum- 
pete mare. 

— Nu știu, omule. Ai ajuns la noi printr-o donaţie 
anonimă. Probabil că vreun admirator libidinos a tân- 
jit după trupul tău de zeu și ţi-a folosit capul la ceea 
ce era util: să-nfurie lumea. 

— Am darul ăsta... 

— Erai montat într-o cutie şmecherită ca prin apă- 
sarea unui buton să-ți iasă capul prins de-un arc şi să 
scuipi la bășcălie pe toată lumea. 

Eh, da! Acum vedeam lucrurile într-o nouă per- 
spectivă, mai proastă decât cea de dinainte. 

— Vrei să scapi cu viață? 

— E o întrebare cu răspuns inclus. 

— Atunci nu face pe nebuna şi spune-mi cum o 
şterg de aici. 

— Pe ușă, ca orice om. 

— Unde e ușa aia? 

— Nu departe. Eşti sigur însă că vrei să pleci? Nu 
ţi-ai tras nicio învățătură... 

— Ţi-e ușor să cârâi moralistic. Ai picioare, soro, ai 
și mâini, cur, alea, alea. 

— E doar un aspect al problemei. Aici ai libertate, 
îmi pari fericit și n-ai niciun zeu sau parazeu pe cap. 
În fine, alegerea îţi aparţine. Dacă o ţii una și bună cu 
plecatul, o să-ţi fac o schemă... 

O oră mai târziu, gașca mă dusese la intrarea într-un 
soi de pivniță. Pentru că holul ce urma era strâmt, au 
trecut cu toții prin fața mea și m-au salutat pentru ul- 
tima oară. Doar Chiorul m-a dus mai departe până la 

capătul holului, unde erau două uși închise. Creatura 
mă privi călduros cu primul cap și-și suci rând pe rând 
celelalte două tigve spre mine, ca și cum mi-ar fi dat 
un onor monstruos. M-am uitat simultan în cei șase 
ochi ai lui. Cel amplasat în stânga îmi părea mai gro- 
zav, poate din cauza tunsorii Bross și dat fiind că mij- 
lociul avea o mustață de mexican, dinți stricaţi și chelie, 
iar cel din dreapta se lăuda cu o tunsoare punk, dea- 
supra unei fețe ciupite înfiorător de vărsat. 

— Până aici pot să te aduc, .bro. 

— Vrei să-ți fiu recunoscător? Să merg mai departe 
singur, ca și cum aș fi pe picioarele mele, sifiliticule? 
m-am stropșit isteric la el. 

— Faci ce vrea sexul tău, iar eu te voi susține ca în- 
totdeauna, dar trebuie să alegi, Little Boss. 

— Pot să aleg decât oral, normal e imposibil. Din 
ce să aleg, hidoșenie? 

— Ai două uși. Pe una scrie mare și tăiat cu un x: 
Fericire. Pe cealaltă nu scrie nimic, dar e desenat un 
sex mititel și decalotat, cu trei boașe impresionante. 

— Tu ce-ai alege? 

— Habar n-am. Probabil că ușa cu boașe, că de feri- 
cire mi-e frică. 

— Gând la gând. Nu te-ncurci cu ce nu cunoști. 
Haidem acolo, i-am cerut nerăbdător. 

— Trebuie să pleci fără mine, mi-a spus rezervat. 
Mi-e imposibil să te însoțesc. 

— Las-o jos că măcăne! Ce-ţi veni? 

— Aș încerca s-o şterg cu tine pe ușa aia nenoro- 
cită. E însă un impediment: cum mă apropii de prag 
încep să mă descompun. Sunt șanse mari să mi se în- 
tâmple oricum, după ce pleci, când misiunea noastră 
se va încheia. Dar încă nădăjduiesc că uită de noi și-o 
mai ardem măcar câteva zile pe aici... A început să-mi 
placă viaţa. E cu totul altceva față de... nimic. 

— Nașpa! Atunci deschizi ușa și mă arunci dincolo 
de prag cu cutie cu tot. 

— Eşti sigur? Vei fi de capul tău. 

M-am blocat. N-aș fi vrut să fiu nici singur, nici de 
capul meu. 

— Absolut! am zis, apoi m-am trezit înghițind în sec. 
Mă învăţasem cu ciudații ăștia, și-acum mi-era greu. 

— Aşa să fie. 

A înfășcat cutia, a deschis ușa și m-a azvârlit cu forță 
în întunericul de dincolo de prag... În timp ce dispă- 
ream din singura lume de care-mi aduceam aminte 
sub privirea melancolică a celor șase ochi ai Chiorului, 
vocea mea interioară mi-a răsunat iarăși în cap: 

— Te-ai sinucis, papagalule, a apucat să-mi zică, apoi 
a amuţit... iar eu am simțit cum scap din strânsoarea 
aparatului care mă ţinea în viață. 

Pentru o fracțiune de secundă i-am regretat absenţa. 
Mă obișnuisem cu el... 

Trezirea a fost brutală. 

Revenirea în miezul acţiunii s-a produs când eram 
gata să mă înec cu praful ce aproape că-mi astupase 

cavitatea bucală. Am scuipat noroiul din gât, apoi l-am 
vomat pe cel din stomac. Eram pe Harley-ul meu aurit, 
adaptat pentru pitici, în miezul furtunii de praf pro- 
vocată de o ființă teribilă care invadase Pământul și 
își făcea de cap cu ființele care-l populau. 

Îmi aduceam aminte tot ce pățisem pe lumea cea- 
laltă. Nu vag, ca pe un coșmar pe trei sferturi uitat, ci 
clar și viu colorat, ca pe-o întâmplare reală. Mă încerca 
o stare de amorţeală în dreptul gâtului, mai exact în 
zona în care acesta fusese secționat pe când eram cap. 
Poate de aceea inima îmi bătea nebunește amenințând 
să-mi spargă pieptul. 

O să-mi ating fruntea și-o să-mi cadă capu-n praf, 
iar eu o să continui să merg așa decapitat pe motor. 
Asta era spaima mea de moment. Părea posibil, ba 
chiar probabil. Mi-am atins cu emoție troaca. Am îm- 
pins delicat, ca să-mi dau seama dacă glisează. Nu! 
Era bine prins. M-am simţit, într-un fel, ușurat. 

Venise timpul să-mi fac inventarul. 

Am mişcat o mână, apoi un picior, de test. Apoi am 
verificat cu emoție dacă Jim era la locul lui, acolo între 
picioare, îngrijorat că aș putea să-l regăsesc sub braţ. 
Era! Mai mult decât atât, îmi aduceam perfect aminte 
cine sunt. M-a cuprins o stare mişto, de siguranță. 
Oare halucinasem? Ce conta! Eram iarăși întreg, pe 
motorul meu aurit, călărind alături de Arhanghelii 
originali. 

Am înjurat gros, urlând de unul singur ca să mă 
aud: 

— Ești looser ca de obicei, piticanie borâtă. Trebuia 
să alegi și tu o dată ușa fericirii. 

Ceea ce nu înțelegeau nici Little Boss, nici Arhanghelii 
este că în ciuda faptului că P nu avea sentimente, dintr-un 
motiv bizar simțea tot ceea ce simţea și şeful Arhanghelilor. 

Nu nuanțat, nu complex, dar sistematic şi aproape in- 
stantaneu. Totul era receptat în termeni de bine şi rău. Dacă 
Little era fericit, P devenea confortabil, dacă Little era bol- 
nav sau nefericit, P se simţea îngrozitor. 

Legătura aceasta inexplicabilă între cele două ființe se 
formase ilogic, în timp ce P îl ucidea pe Little, pe parcursul 
unei interacțiuni prilejuite de o confruntare survenită la o 
hidrocentrală. În ciuda indiciilor evidente, între ei nu exista 
niciun dialog, iar Little habar nu avea de vibrația comună 
cu zeul, doar P a resimțit-o acut, așa că a acționat instinc- 
tual, trebuind să-l reanimeze pe pitic. Fiindcă n-avea cap, 
a făcut același lucru cu toți oamenii uciși, în fracțiunea 
imediat următoare exterminării acestuia. 

De ce a făcut-o? 

Nu pentru c-ar fi fost apropiaţi, ci din instinct de conser- 
vare. Mai precis, ca să nu moară el. Din același instinct P îi 
făcuse copii de siguranță lui Little Boss, care se dovediseră 
seci, adică nu aveau niciun fel de vibraţie comună cu ființa. 

Deși nu știa, omenirea avea nevoie ca Little Boss să piară 
ca să scape de P, dar acesta n-ar fi permis niciodată ca acest 
lucru să se întâmple. 


38 


Arhanghelii Haosului 


Maniacule, pe cine iubeşti mai mult, pe mama sau pe tata? 
Întrebarea e cretinoidă și o resping indignat. 

Poţi reformula... 

Corect ar fi: pe cine urăști mai mult, pe mama sau pe tata? 
Și răspunsul? 

Nu pot să fac departajări, pe-amândoi la fel. 


Băieţii originali îşi călăreau motocicletele din nou 
lângă mine. Eram fericit. 

În rest, lucrurile erau neschimbate, doar că-mi era 
dor. Mă gândeam la boţul acela mic de carne, sânge 
din sângele meu, care trăia împreună cu iubita mea 
undeva în Mexic. În lumea asta trecuseră doar câteva 
ore de când îi sărutasem degetele trandafirii. Acolo era 
raiul pentru mine. O fi rămas la fel? Erau bine? Fusese 
înțeleaptă decizia mea de a le lăsa să se descurce cum 
or putea în sătucul acela uitat de lume, sau trebuia să 
mă încăpățânez să rămân, cu riscul de a le fi expus 
toanelor zeului? 

Eram despărțiți de o nenorocită de alegere care îmi 
rupsese sufletul. Am oftat. Prin prisma evenimentelor 
recente, părea că altă cale de a le fi protejat nu aveam. 

Mă voi întorce la ele, le voi fi alături, mi-am zis cu 
un optimism forțat. 

— Dacă vei trăi... mi-a sursurat vocea din capul meu. 

— Dacă... 

O lacrimă mi s-a scurs stingheră pe obraz. Doar 
atât. 

Trăiam în lumea zeului unde noi eram doar tolerați. 
Călcam cu toții la greu accelerațiile ca să scăpăm de 
norul de praf care ne rătăcise unii de alții. Când totul 
era mult în spate, am crezut că e bine și-am încetinit. 
Bizar, aerul nu se limpezise, ci părea încă suprasatu- 
rat nu de praf, ci de cenușă. 

Am privit peste umăr. În stânga mea, un omuleț 
insignifiant, se pare că Little Boss, îmi arunca priviri 
neliniștite. 

— Hop! Cum adică Little Boss? Halucinam? Cine 
o fi ăla? Ce Dumnezeu e în neregulă? 

Am frisonat scurt, realizând că ne făcea iar manevre 
ticălosul de Zeu. Nu-mi mai era frică, nu mai era răul, 
devenise pentru mine răul cunoscut. Eram doar iritat. 
Care era de data asta schepsisul? M-a multiplicat iarăși 
nesimțitul, ca să ce? Să-mi bag picioarele!... 

I-am arătat piticului, cu ostilitate, degetul mijlociu. 
Mi-a răspuns cu aceeași minunăţie de deget, gest foarte 
urât, cu care nu puteam fi de acord, chit că era al meu. 
Trebuia să reacționez oareșcum, așa că mi-am scos 
pistolul Smith & Wesson ca să-i atrag un pic atenția, 

zburându-i scăfârlia cu o lovitură meseriașă, (semnă- 
tura mea tradițională) aplicată sub sprâncene. L-am 
ratat, fiindcă ţinta era al dracului de greu de nimerit 
cu precizie în regim de viteză. Am flegmat meditativ. 
Ideea de bază era că apăruse un impostor ordinar 
printre noi. 

Doar eu eram piticul. Sau nu?... 

Am privit cu un presentiment rău în luciul oglinzii 
retrovizoare. La mine, din oglindă se zgâia rânjind în 
toată splendoarea lui, Chiorul. Oare m-am metamor- 
fozat devenind Chiorul, iar el a devenit eu? Sărisem 
dintr-un corp într-altul. Mi-am clătinat troaca ca să-mi 
reglez cumva creierii, dar figura n-a ținut. Mai era o 
variantă care ar fi simplificat lucrurile: 

— Te-ai dus cu capul, mi-am spus palid. 

Consideraţia era reală, dar în cazul de față inopera- 
bilă. Lucrurile păreau mai complicate de-atât. Cine 
mi-o popula trupul? Ce bine că nu m-am nimerit, am 
judecat retroactiv. 

Mă împușcam singur ca un idiot. 

În jur, toți Arhanghelii erau afectaţi de ceea ce se în- 
tâmpla. Se comportau de parcă erau posedați. Confuzi 
și înfuriați, niciunul nu părea confortabil în pielea lui 
actuală. Maniacul s-a apropiat de mine. 

— N-aș vrea să te rețin, Chiorule, dacă oi mai fi 
Chiorul, totuși... Spune-mi că nu sunt Maniacul, mi-a 
urlat disperat. 

— Pe bune? N-ai privit recent în oglindă? 

A negat, clătinându-și energic capul. 

— N-am avut curaj, puiule. Sunt nemachiat de 
dinainte de furtună și mi-ar scădea stima de sine. Văd 
că nu înţelegi... Să văd ceva naşpa, m-ar distruge psi- 
hologic. 

M-am prins pe loc. Era Bizonul. 

— Atunci nu te uita! Nu pierzi nimic. 

— Au, Dumnezeule, am auzit scâncetul bietului 
nemachiat, semn că se văzuse. 

Ca să descriu ce simțeam în momentele acelea ar 
trebui să inventez expresii noi. Diabolic, Zeul de Praf 
se juca iar cu mințile și trupurile noastre, transferân- 
du-ne în alte corpuri. Sentimentul că nu ţi-e limpede 
cine mama mă-sii ești dădea fiecăruia dintre noi o 
stare de dezordine interioară, manifestată prin furie 
și accese de paranoia. 

Ce s-a întâmplat? Închipuiți-vă! Am pornit din mers 
(în grup) un maslu, iar vocile ni s-au îngemănat apoi... 
Hop! Am aberat destul! 

Așa ne știți? 

Am oprit motoarele, ne-am îmbrâncit, apoi ne-am 
luat gospodărește la bătaie. De ce urlam animalic, agre- 
sându-ne cu ochii scoși din orbite și bale în colțul gurii? 
Altceva nu știam să facem când eram tulburațţi, iar în 
haosul acesta senzorial devenisem de-a dreptul bestii. 

M-am aruncat dintr-o singură mișcare pe intrusul 
care-mi ocupase corpul. În timp ce el îmi împrumuta 

două perechi de palme, i-am pus o piedică demnă de 
un campionat mondial, apoi, dezechilibrați, am por- 
nit de-a berbeleacul, împărțindu-ne castane în vârful 
capului. După care am sărit în picioare, ne-am dat lo- 
vituri cu sălbăticie, de ne-am umflat căpăţânile cât 
dovlecii, ne-am mușcat de beregăţi ca hienele, ne-am 
repezit genunchi în abdomen, urmate de picioare de- 
vastatoare în testicule, apoi ne-am străduit sârguin- 
cios să ne sugrumăm reciproc. 

M-an trezit smucit, tumefiat, cu coate în șale, apoi 
târât de păr de către cel care-l poseda pe Bizon. Dis- 
perat i-am aruncat o mână de nisip în ochi, i-am de- 
ranjat dantura cu un bolovan pe care a încercat să-l 
prindă între canini, apoi l-am bombardat cu șpițuri 
date la nimereală. 

Un mare pumn în cap mi-a venit de la Buttface și-am 
căzut lat, cu ochiul de sticlă proiectat la vreo trei metri 
depărtare. Rămas cu găvanul ochiului gol am resimțit 
o stare de frig, ca și cum mi-aş fi băgat o gumă men- 
tolată pe post de ochi. N-am apucat să mă tem că se 
sparge. 

Am amețit pentru o clipă, apoi am făcut un salt în 
alt corp. 

Nu am pornirea să mă ating în public, dar acum era 
cazul. M-am pipăit, să văd cum stau. Pffff, am căzut 
din lac în puț. Ghinion masiv! Aveam părul vâlvoi și 
eram împovărat cu două țâțoaie sfoegite, aşadar prin 

eliminare om cu om, puteam fi doar babornița de 
Kitty. 

E greu tare să fii femeie. 

În această calitate, mai întâi mi-a făcut freza un 
glonte, apoi am simţit un ditamai limbocul în gâtul 
meu, pe interior, chestie care m-a scandalizat puternic, 
ca și cum eram deținătorul de drept al trupului sus-nu- 
mitei și m-ar fi violat cineva din greșeală. Sper să fie 
cățeaua Otto și nu Maniacul, ca să nu-i smulg rotulele 
și să-l dau apoi și în judecată pentru hărțuire. Am vă- 
zut preţ de o fracțiune de secundă silueta spălăcitului 
de Buttface spălând putina. Oare cine o fi fost în tru- 
pul lui? 

N-am apucat să rezolv enigma, că am fost din nou 
agresat. 

Altcineva rău-intenționat mă luase de craci și ca 
atare mă deplasam în mâini, încercând să scap, făcând 
pe roaba. Când am văzut cine mă maltrata, mi-au 
venit toți dracii: tot eu eram cel care mă țineam pe 
mine de țurloaie. Nu e treabă de gagici, mi-am zis în 
timp ce-mi smulgeam un picior din strânsoarea poci- 
taniei, apoi i-am înfipt piticului o talpă graţioasă în 
coșul pieptului, ca să mă ţină minte cât o trăi. 

Apoi, cu voia lui Dumnezeu, am primit un șiș în 
cantul bucii. 

N-a pătruns mult, fiindcă Katty avea o carne ațoasă 
și un fund întărit de exercițiile la care se deda la sală. 

În caz că vreţi să încercaţi, lăsaţi-vă. A durut ca la ba- 
lamuc. N-am apucat să protestez și să mă-njur de ana- 
fură și sfinți cu milogul care-mi poseda vechiul meu 
trup, că piticul (eu pe vechi) a primit un ditamai levi- 
erul în cap și a căzut fără mofturi fix în bot. 

Nu mi-a părut rău c-o încasasem, deși intenționam 
să-mi recuperez organismul în stare bunicică. O me- 
ritam din plin: nu te porți așa cu o gagică bătrână pe- 
depsită cu țâțe până la genunchi şi chiar dincolo (în 
condiții de dilataţie). Nu mai aveam chef de ciomă- 
geală, așa că am luat-o la goană în patru labe, ca să trec 
neobservat și să scap cu viață din harababură. 

Cotonogeala s-a terminat doar în momentul în care 
n-am mai avut putere să ne facem rău unul celuilalt. 
Ne-am întins toţi pe iarbă, gâfâind, cu senzaţia acută 
că plămânii ne iau foc, apoi am revenit în trupurile 
noastre pline de contuzii. 

— Frumoasă e viața, horcăi Chiorul fericit. 

— Ce caft! Chiar mi-era dor, îi dete dreptate Mani- 
acul în timp ce-și masa o vânătaie. 

Când am putut în sfârșit vorbi, m-am întors pe-o 
parte și i-am întrebat: 

— Care mi-ai dat bre limba aia grețoasă când eram 
în Kitty? l-am studiat cu atenţie în timp ce mi-am scos 
pistolul cu un gest lejer și cu luminiţe jucăușe în ochi. 
Erau în control, așa că nici un mușchi n-a tresărit ner- 
vos pe feţele lor imobile. Am încercat pervers strate- 

gia premierii: Hai, curaj! Vreau să-ți mulțumesc per- 
sonal că mi-ai schimbat perspectiva asupra sărutului 
și să-mi explici tehnica aia specială cu vârful limbii pe 
trahee, pe care intenționez s-o transmit mai departe 
nepoților mei. 

Nu puteam să-i păcălesc. Băieții îmi știau firea și le 
era clar ce va urma. Așa că mi-a răspuns doar vântul... 

Terra gravita în jurul soarelui, așa cum făcea mereu. Dar 
dacă aveai cu ce să faci câțiva paşi în spate, nu mulți, cam 
până la Neptun, constatai că aici se oprea normalitatea, din 
simplul motiv că din catalogul sistemului solar celelalte 
planete: Mercur, Venus, Marte, Jupiter, Saturn, Uranus și 
chiar Neptunul pomenit lipseau cu desăvârşire din locurile 
în care era de aşteptat să se afle. 

De aici astrofizicienii, astronomii, matematicienii și alte 
specii rare de savanți treceau pe calmante puternice, încer- 
când fără succes să înțeleagă neînţelesul, fortându-și neu- 
ronii să anticipeze ce avea să se întâmple cu biata noastră 
planetă, în funcție de ce urma să facă singularitatea impre- 
vizibilă, P. 

În ciuda legilor fizicii, a bunului simt cosmic şi a dorinţei 
unanime a specialiștilor, ființa cosmică P își vedea liniştită 
de drum prin imensitatea cosmosului. Era obişnuită cu 
distanțele uriașe, cu singurătatea călătoriei, cu primejdiile 
ei, mai ales că de data asta nu mai era singură. Avea câteva 
jucării de care era absorbită ca un copil care merge pe tro- 
tuar butonându-și telefonul. Jucăriile sale erau Terra luată 
ostatecă împreună cu soarele şi luna, pe care le transfor- 
mase în imense nave intergalactice. 

E posibil așa ceva? 

Când o zbura porcul! 

Și totuşi a făcut-o! 

De ce? Nici P nu ştia... 

Doar s-a întâmplat, spre disperarea celor ce urmăreau 
parcursul lui P. 

În secunda ulterioară acțiunii lui, aparatele au început 
să clipească, să țiuie, să dea semne de neliniște electronică, 
iar specialiștii și-au pus toate mâinile disponibile în cap sau 
au dat-o pe, în ritm alert, Tatăl nostru sau pe Înger, înge- 
rașul meu. 

Ce se-ntâmplase? 

Configuraţia universului cunoscut se schimbase drama- 
tic în intervalul de timp dintre două fucking secunde. 

Unde eram? 

Dracu ştie! a venit în goană răspunsul competent al oa- 
menilor de neştiință... 

Dacă ar fi ştiut, ar fi trecut imediat la Scientologii de ziua 
a șaptea (0 sectă pe cât de nouă pe atât de neinteresantă), 
cu averi cu tot. 

P nu se teleportase, nu îşi mărise viteza de deplasare, ci 
pur și simplu schimbase universul cu o dimensiune para- 
lelă aleasă la nimereală din infinitul de lumi posibile. 

Consecința a fost că pe pământ două dimensiuni s-au 
interpolat. 

Prima dimensiune era cea în care se găsea lumea noas- 
tră, în cea de-a doua, fiecare pământean trăia într-o nouă 

realitate determinată de alte hotărâri luate de aceiaşi locui- 
tori. 
Iar cele două coexistau simultan pe aceeași planetă... 
Una dintre ele avea să dispară, sincronizându-se cu uni- 
versul ei. Care avea să fie? 

— Cum vă simțiţi fraților? Suntem pe drum deodată cu 
moartea lumii vechi. 

— Excelent! Descoperim lucruri noi, avem ocazia să 
facem bine, zise Kitty. 

— Mă puteam lipsi. Cel mai bine e să zaci, nu să dai 
non-stop din craci, făcu Chiorul, afişând o mină obosită. 


Ajunsesem în Guatemala, pe lângă Iztapa, după in- 
dicatoare, când un miros înecăcios de cauciuc ars ne-a 
lovit în perii nasului. Venea de la niște boxe enorme 
puse strategic la distanțe egale. 

— O fi vreun festival, s-a grăbit Buttface dornic de 
distracție. 

Din stânga, un muget voios a început să se audă 
reverberat. 

O voce feminină, plăcută, cu accent British, dată în- 
grozitor de tare ne-a destăinuit că-n cazul în care res- 
pirația ne duhnește continuu a rahat și dinții ne cad 
doi câte doi când zâmbim, ar trebui să facem urgent 
o clismă cu Barley mentolat, care se poate și bea, dacă 
nu ești normal la cap. Rezultatele s-ar fi văzut neîntâr- 

ziat, ne asigura pupăza British. În cazul în care apă- 
reau stări de somnolență sau leșin trebuia consultat 
imediat un medic, că altfel muream cu zile. Muream, 
dar aveam o respirație proaspătă, m-am trezit filozo- 
fând. Aceași voce, pe viteză dublă și suprapusă peste 
un behăit sinistru, ne-a sfătuit pe un ton provocator 
să nu lăsăm produsul la îndemâna animalelor. Nasol! 
După faza asta îți puneai serios problema să-ți pui 
oaia la încercare, pe riscul ei. 

Am sperat că totul se încheie aici, dar... 

Un individ cu un ritm dinamic de comentator spor- 
tiv, ne-a sfătuit apoi să cumpărăm suplimentele Gam- 
pacci dacă urinăm prea des și cu jet mititel. Mizeria 
părea utilă, numai că nu am primit prea bine informa- 
ţia, din motive lesne de înţeles. Nenorocitul era atât 
de vesel încât dădea senzaţia că ne cobește și că se bu- 
cura anticipat de răul nostru, simultan. 

Ce-i mult, e prea mult... 

Am frânat brusc și ne-am astupat urechile ca să nu 
ne sângereze timpanele, de la care, deja, nu mai aveam 
pretenții. Nu ne simțeam prea bine. Sub asaltul nemi- 
los al waţilor, creierele erau gata să ni se lichefieze. 

Pe de altă parte, reclama la produsele Gampacci nu 
te lăsa neterminat. Nu! Spunea ceva interesant despre 
un final cu artificii și îmbunătățirea vieţii sexuale, pe 
cale de consecinţă. Pentru dobitocii cărora nu le pica 
fisa, o voce chirăită de operă arăta printr-o vocaliză 

derutantă cam ce simte o păsărică respectabilă când 
sunt serioşi și consumă mizeriile acestea înainte de 
mesele principale. 

Nu sunt un specimen ușor de impresionat în ma- 
terie de vrăjeli reclamagistice, dar acutele cântăcioasei 
m-au pus serios pe gânduri, de mi-am zis că trebuie 
să-mi iau și eu vreun kil de Gampacci de-astea. Nu 
știi când ai nevoie și-n lipsă de altceva comestibil pot 
ține de foame. 

Cât timp ne-am îndesat în urechi toată hârtia igie- 
nică șutită de te miri unde, a urmat ceva vesel și mișcat, 
cu multe trompete, despre pateul de gâscă nordic, 
care ar fi fost (din motive ce-mi scapă) cu mult mai 
gustos decât celelalte, care prin comparaţie erau doar 
infecții toxice de negustat. 

Ne-am urcat din nou pe motoare şi Maniacul s-a 
pus în paralel cu mine. 

— Coane, vreau să avem o discuţie sinceră ca între 
bărbaţi, mi-a urlat el. 

Discuţie... bărbaţi, am distins eu. Am dat din cap 
și mi-am încleștat o mână pe pistol, în ideea că omul 
vrea să mă împuște. 

— Înainte de a intra în furtună, m-am uitat în spate, 
mi-a bâiguit el. 

Furtuna, am reușit să înțeleg. Am slăbit strânsoarea 
armei, gândindu-mă că băiatul meu e meteosensibil 
și simte nevoia să se descarce, nicidecum să ia viața 
din mine. 

— Nu am mai văzut nicio urmă din orășelul unde 
e fii-ta. Ori a dispărut, ori n-a existat niciodată și 
atunci tu n-ai nici copil, nici gagică și tot ce-am trăit 
acolo a fost doar o făcătură, un miraj creat special 
pentru noi. 

Orășel... pentru noi. Atât am înţeles și i-am urlat 
înapoi: 

— Așa cred și eu! E o așezare pe-aici pe aproape. 

— Bine c-am vorbit. Poate că am halucinat, mi se 
mai întâmplă. Oricum, trebuia să-ți spun, că nu vreau 
să îţi ascund nimic. Îmi simțeam sufletul încărcat că 
nu ţi-am povestit, și nu pot să stau așa, a mai bâiguit 
omul, apoi a mărit viteza, îndepărtându-se. 

Sunetul ce ne terminase ar fi enervat pe oricine, eu 
însă m-am bucurat. 

Cineva își dăduse seama (cum o făcusem și eu cândva) 
că zeul putea fi ținut la distanţă prin intermediul sune- 
telor de o anumită frecvenţă, apoi construise un baraj 
fonic menit să protejeze o comunitate. Speram să fi 
reușit şi să ne accepte și pe noi oamenii ăștia fără griji. 

— Pe aici sunt gagii șmecheri sub freză, i-am urlat 
Bizonului, care a râs ca roua la soare, semn că nu mai 
auzea sau nu înțelegea nimic din ceea ce se întâmpla 
în jurul lui. 

Un drum pornea printre două boxe spre ocean. Am 
făcut un semn spre ai mei, care intenționau să conti- 
nue pe şoseaua paralelă cu boxele, care ne-ar fi înde- 
părtat de presupusa comunitate. 

— S-o luăm repede pe-aici, simt că vom găsi oameni. 

Mă simt de parcă n-aş avea nimic de ascuns. 
Nici n-ai, Bizonule! Așa, neîmbrăcat, ai totul la vedere... 


Până să vedem gloata, ne-au apărut în față câțiva 
tuciurii, de sămânță. Se mișcau nesiguri, părând zombi 
rătăciți pe carosabil. La început am crezut că sunt 
drogați. Nu era așa. Aveau creierii topiți de soare și 
de volumul reclamelor. l-am ocolit larg, ca să nu mai 
pățim ruşinea de a cădea în vreo ambuscadă. Am făcut 
bine, căci n-au apărut evenimente semnificative. 

Într-un târziu, am ajuns pe plajă. 

Un miros vesel de urină ne-a desfundat pe loc nă- 
rile, spre dezolarea găștii. A fost doar o boare, înlo- 
cuită imediat de un damf persistent de rahat uscat de 
soare, caracteristic aglomerărilor de derbedei căcăcioși 
în aer liber. 

Ne-am îngrețoșat până în vârful urechilor. Şi noi 
miroseam mai bine. 

Am grăbit pasul. 

Un oraș născut din corturi și prosoape zdrenţuite 
se-ntindea fără pic de majestate în fața noastră. Nu o 

comunitate de vreo sută de speriați. Erau peste zece 
mii de suflete în cloaca de acolo, trei sferturi femei, 
dar nicio haină, de-ai fi zis că portul lor era aspru pe- 
depsit. Lumea a întors capul spre noi și, nu știu de ce, 
a pornit un vuiet, apoi cetățenii au început să ţopăie 
și să aclame frenetic: Îm-pă-ra-tul, îm-pă-ra-tul. 

Radiau de fericire și se uitau cu ochi sclipitori spre 
mine. 

M-am uitat și eu spre mine, m-am speriat și m-am 
întors, cu speranța că e cineva în spatele meu. Nu era 
nimeni. Mulțimea se strânsese ca la urs. După ce m-am 
convins că eu și nimeni altul eram adresantul, am dez- 
voltat rapid o paranoia de contact. 

I-am înjurat de familii, apoi mi-am scos pistolul, că 
sunt cu nervii și n-am pastile. Aveam de gând să lupt 
până-n pânzele albe pentru viața mea. 

— Fără scandări insultătoare, vă rog, am cerut cu 
voce slabă, amenințându-i cu arma, fără să realizez că 
rugămintea mea fusese acoperită de prostimea dez- 
lănțuită. 

— Îm-pă-ra-tul, îm-pă-ra-tul. 

I-am urât. Ce voiau să-mi facă? 

— Am pus-o! E noaptea minții. Resping această 
acuzație și protestez. Eu nu sunt ăla! am răcnit din 
răsputeri, apoi am înșiruit o mulțime de vorbe mur- 
dare care ar fi trebuit să-i descurajeze. 

— Îm-pă-ra-tul, îm-pă-ra-tul, mi-a răspuns lumea, 
nepăsătoare la porcăiala mea. 

Trei scârbe au suflat în pumni, imitând penibil niște 
goarne, apoi aceiași inculpați au lălăit fals un imn cu 
ștaif imperial furat după Fat bottomed girl al lui Queen. 
Păcat! Îmi plăcea piesa... Alţii strigau la unison că pă- 
rintele naţiunii s-a întors și alte baliverne atât de en- 
tuziaste că-mi venea să borăsc. 

— Care părinte? Ce națiune? i-am întrebat cu voce 
pițigăiată pe Arhangheli. 

În faţa unei asemenea manifestări grandioase de 
simpatie, Bizonul, simțitor, a început să plângă hăhăit, 
suflându-și un milion de muci gălbui în nisipul fier- 
binte, unde s-au prăjit cu sfârâială. 

Un sentiment rău m-a cuprins ilogic. M-am simțit ca 
cea mai boccie fată din curtea școlii, dacă ar fi aleasă 
Miss. Am mârâit indispus către ai mei, care în loc să mă 
apere, făcând un cerc impenetrabil în jurul meu, înce- 
puseră să măcăne rânjitori miștouri fine, de șantier: 

— Să nu v-aud! Doar asta n-ajunsesem, taicilor. Cât 
am decăzut... 

— Blestemul unei karme bune. Oricum ai da-o, pici 
în sus, râse Chiorul. 

— Păzește-te! În ritmul ăsta în două-trei luni vei fi 
zeu, mi-a prorocit Kitty. 

— Mi-e şi frică... am admis. 

— De unte știu bronzaţii, bro? Care e faza? Ai mai 
dat cu pasul pe-aici, în lipsa noastră? m-a interogat 
suspicios Maniacul, preocupat de ideea că pusesem 
în taină la cale toată debandada. 

— Eşti neboon? Cum pana mea puteam să ajung, 
c-am stat lipiți unii de alții? Pe șest, în timp ce dor- 
meaţi? am ripostat un pic jignit. 

— ÎI confundă zarzavagiii ăştia, zic! îmi luă partea 
Buttface. 

— E şi convingerea mea. Jur că n-am nicio vină. 
Semăn cu lumea. Există doar un singur lucru pe care-l 
urăsc mai mult decât pe un împărat, iar acela este un 
împărat cu mecla mea. Am șușotit alarmat: Hai s-o 
ștergem cât se poate! Rapid și fără să privim înapoi. 

— Cu atâtea muieri în curul gol? Relaxează-te coane, 
poți avea lumea la picioare cu slujba asta, mă tentă cu 
voce fals-catifelată Maniacul. 

— Mă bagi la înaintare! Resping categoric propu- 
nerea ta, boschetarule! m-am încontrat eu. 

— Nu-ţi cerem un rinichi. Fă frumos şi lasă-ne și pe 
noi să ne tragem sufletul, omule. Ne-am săturat să 
luăm maimuța la palme. E o șansă unică să ne facem 
de cap, încercă să mă convingă Chiorul. 

Partida era pierdută. Am citit-o în privirile lor. 

— Şi-atunci cum să-i fabric pe dezbrăcați că eu sunt 
el? 

— Minte.-i, fă fiţe, împarte porunci grețoase, pedep- 
sește nemotivat. 

— Crezi că pot? 

— Eşti născut pentru ca să domnești, mămică. Și-ar 
mai fi: enervează-i pe toți și, ca să fii galactic, dă din 

buci elegant, cu o mânuţă în sus... ca un borfet mare 
pe-un dig mic, cu alte cuvinte domnește, mă consilie 
cu un aer senioral de cunoscător Bizonul. Avem aș- 
teptări măreţe de la tine, pui mic. 

— Ştiu că-mi vreţi binele, dar povaţa cu datul din 
buci mă transformă într-un bufon gay, nu că aș avea 
ceva cu voi, dragilor. Pentru restul recomandărilor, v-o 
spun cu optimism: afacerea mă depășește și o să mă 
fac de cacao! Poate c-aţi uitat că am probleme mări- 
cele cu administrarea furiei. Dacă într-o dimineaţă mă 
scol constipat și împușc patru nudişti doar ca să mă 
binedispun? Vi se pare cunoscut? Par eu genul ăsta 
de om? 

— Eşti genul ăsta, jur! mi-a tras-o răutăcios Buttface. 

— Mă cunoaşteţi bine, felicitări! Nu întru totul, așa 
că vreau să vă împărtășesc un lucru intim pe care îl 
spun doar gagicilor mele, atunci când ne despărțim 
decent. Când n-am nimic de pierdut sunt un cetățean 
onest. Ce vă uitaţi câș? M-am deschis în fața voastră 
și nu la prohab. Am continuat frustrat: Merit şi eu 
puțină admiraţie... 

— Depinde, zic. Și eu sunt băiat bun atunci când 
nu împușc nimic. Mizerabilii din sistemul judiciar 
susțin c-aș fi criminal în serie, pentru puţinele mo- 
mente în care mi se pune pata pe creier. Pe cine să mai 
crezi? Tot Chiorul a concluzionat cu înțelepciune: 
pentru cei din gaşca Arhanghelilor cinstea e ca munții 

Himalaya: se văd în zare, însă e imposibil să urci până 
la ei. 

— Ţinând-o pe linia sincerității, vreau să vă anunţ 
că n-am văzut împărați nici în filme. Așa că orice spe- 
raţi, renunțaţi, ștoarfelor. Pot să mă dau doar Chuck 
Norris, plus vreo doi hăndrălăi din filme porno, că- 
rora le știu mișcările pe de rost. Altceva n-are cum să-mi 
iasă, am scăpat eu. 

— Boss, să n-am parte că meseria de împărăcios e 
unu la unu ca zugrăvitul: se-nvaţă din mers, pe mă- 
sură ce dai cu bidineaua, mă încurajă și Buttface. 

— Dacă mă ucid supușii, nu mai vorbesc cu tine 
niciodată! 

— N-o să se întâmple. Hai, screme-te! Eşti dibaci pe 
fentat lumea. O să te descurci, o simt în rinichi. N-ai 
cum să fii mai bleg decât alți fraieri cu coroane. Gân- 
deşte-te că mă-ta ar fi mândră de tine! 

— Puțin îmi pasă de ea. Nici n-o cunosc, am mârâit 
indispus. 

Am oftat, am cedat, apoi i-am arhivat pe profitorii 
ăştia. În chintesența mea, mi-era clar. Tot de la Zeul de 
Praf mi se trăgea. 

— Nu te mai lăsăm să pleci, înălțate împărat. Hare- 
mul ţi-a dus dorul, iar doamnele au devenit în lipsa 
ta impenetrabile. 

— Cinste lor, am îngăimat vopsit cu respect. Le stau 
la dispoziție cu tot tacâmul. Am comentat finuț cu ai 

mei: O să fie mult de lucru cu mândrețea mea de 
harem. 

— lete al dreacu desfrânat, mă ocări Maniacul prin- 
tre dinţi, ros de invidie. 

Am fost ridicat, dezechipat și dus pe brațe până la 
statuia mea, ce domina un pâlc de corcoduși roșii. Ai 
mei au pățit același lucru şi s-au integrat imediat în 
peisaj, doar Kitty n-a vrut neam să-și dea jos textila, 
preferând un costum de baie scâlciat. 

Despre statuie, ce să zic?... 

Avea capul răhățit de porumbei. Mi-am jurat să-i 
imit într-o noapte fără lună. Privea aiurea spre ocean. 
Ce făcătură! Am urât întotdeauna cu intensitate apa 
de orice fel. Pe soclu scria cu litere de-o șchioapă, ca 
să vadă orice prostan alfabetizat: Little Boss, întâiul, 
ca și cum era clar că o să întemeiez o dinastie de suve- 
rani pitici și căcăcioși. Buttface a dat roată în jurul ei, 
admirând-o cu mici interjecții de mirare. 

— Ai vrea tu să arăţi așa, Little Boss, mi-a susurat 
el impresionat. 

— Eu zic că-mi seamănă perfect, să crăp de nu. 

— Eşti gușat ca un pelican, pe când ăsta... a remar- 
cat același Buttface cu o urmă de îndoială. 

— Amănunte! i-am tăiat-o. 

E drept, statuia mă flata o țâșârică, îmi făcuseră di- 
tamai mătărânga, iar eu nu sunt tocmai imun la o pu- 
păciune în fund prestată cu buzoaie moi și senzuale, 

așa cum o făcea meșteşugarul care cârpise opera aia 
de artă. 

— Susţin, s-a băgat Maniacul. Seamănă perfect cu 
tine, cu Cher și cu Beethoven, pe când îl lăsaseră ure- 
chile. Vorbeam de neamt, nu de câinele din filmul cu 
același nume. 

— Sunteţi ofticoși, dar-ar benga în voi de melteni, 
m-am ambalat eu, nedreptăţit. Frizura nu contează, 
bărbia face toți banii. 

— Face, numai că tu n-ai bărbie, opină răutăcios 
Chiorul. 

— Mai degrabă semeni cu calul, puiule, râse și Bi- 
zonul. 

N-am râs, fiindcă nu mi se părea nostim deloc. Avea 
dreptate scârboșenia. 

Chiar aduceam cu mârțoaga la frunte și la privirea 
piezișă pe care o aruncam atunci când ceva nu-mi 
convenea. Rămânea totuși un mister: 

— De ce m-or fi făcut călare? m-am frământat eu. 

— Ca să fii mai înalt, atotputernice, și să suprave- 
ghezi plaja, mă înțepă amical Kitty. 

Despre viaţa celuilalt n-a trebuit să mă interesez. 
Nudiștii ne-au povestit o noapte întreagă tot ce știau 
despre celălalt mine, după ce m-am dat amnezic. Așa 
zisul eu apăruse pe vremea când ne lăsam vânați de 
un grup de mercenari pe lângă o hidrocentrală. Spu- 
nea că se despărțţise de tovarășii lui, Arhanghelii Hao- 
sului, ca să se caute. 

Hmmm, asta făcusem și eu... 

— Tu ești Chiorul, tu Maniacul, tu Bizonul, ne-a 
numit un copilandru, privindu-ne admirativ. Mania- 
cul spune ce gândeşte mai ales când nu gândește, Bi- 
zonul spune ce nu gândește mai ales când gândește, 
iar Chiorul nu spune ce gândește atunci când gân- 
dește. Asta ne spuneai împărate despre ei, bătăușii cu 
suflete de aur. 

Pfffff, concurentul le avea cu vorbele, iar eu am 
rămas fără cuvinte. 

— E de bine? întrebă Bizonul ușor nedumerit. 

— Suntem un soi de eroi pe aici, ca cei șapte pitici, 
să-mi moară mama sub un afro-american de nu. Dacă 
n-o fi dat colțul deja. O pleașcă atât de tare nu mi s-a 
oferit niciodată, a zis Maniacul plângând cu lacrimi 
șuvoaie, ca un copil micuţ în fața unei mâncări muci- 
laginoase de bame. 

— La mine a nimerit-o, la ţanc. Și la voi, derbe- 
deilor. Vedea prin voi cum vede peştele prin apă, gen. 
Ce mai spunea? întrebă Chiorul fermecat de vorbele 
predecesorului. 

— Vorbeai mereu de toți, ne-a mărturisit copilul. 
Deveneai nostalgic şi ne povesteai. Din spusele tale 
am ajuns să vă cunoaștem și să vă iubim. Lipsește 
Butch, iar pe-a bătrână n-o știm. Sunteţi nişte eroi, ca 
cei din vechime și-aţi făcut mult bine lumii. 

— Era la fel de mincinos ca tine tăntălăul ăla, îmi 
șopti Buttface, mișcat. 

Destăinuirea lui chiar m-a rănit. 

— Nimeni nu e mai mincinos ca mine, l-am con- 
trazis, vorbind apăsat. M-am uitat cu ură la ai mei. Aţi 
înnebunit cu toţii, găozarilor. V-aţi pune capră în fața 
lui. 

— E o întrebare capcană? Nu? În caz că e un sfat, 
acum că ai zis de o capră cinstită, nu aș refuza... a con- 
simțit Buttface. 

Cică trecuse pe lângă un circ, dar nu oprise (eu fu- 
sesem mai fraier şi fusesem gata-gata să termin împă- 
iat), apoi o ţinuse langa până aici, la nudiști. La început 
fusese doar o piticanie dezbrăcată, pierdută în mulțime, 
apoi spiritul lui de organizare îl propulsase ca lider in- 
contestabil al comunității. 

Evitând zmardoiala, împușcăturile de supuși (nici 
măcar în picior ca să-și argumenteze un punct de ve- 
dere), și alcoolul, ex-ul se impusese în fața norodului 
dezabiat prin calități care mie îmi lipseau din panoplie. 

Am oftat din rărunchi. Diferenţa între ăla și mine 
era la fel de mare ca și cea între regnul animal și cel 
vegetal. Puteam ajunge eu ca el, dar... alesesem ca de 
obicei calea cea mai proastă. Ghină clară! Rea zi! Până 
azi credeam că sunt cea mai bună variantă a mea, chiar 
dacă simțeam că sunt parțial defect, și când colo... 
țeapă nene! Altfel spus, cel vechi îmi fusese de de- 
parte superior și se mântuise devenind un maimuţoi 
cumsecade. 

Poate că vă întrebaţi: Mă rodea invidia? 

Pe mine? Vai, nu! 

Doar că mi-ar fi plăcut enorm să-l cunosc pe aga- 
rici, să-i recunosc umil superioritatea și să-l ucid, cu 
milioane de bobârnace în nări, mama lui de pitic per- 
vers. ÎI uram din adâncul sufletului meu mic și negru, 
de ratat. Nu numai că își exorcizase demonii, le aca- 
parase mizerabilul pe toate cele bune. Păi e corect? De 
ce el și nu eu? Am fost ghinos și tot între borfaşii mei 
am ajuns. Partea cea mai naşpa e c-am rămas rău ca o 
jumară acră. 

Am revenit (nervos) la poveste. 

Mărirea nu i s-a urcat la cap. A devenit un condu- 
cător înțelept, generos și bun, așa că după un timp 
mulțimea ca să-și manifeste admiraţia, l-a uns ca suve- 
ran. Titlul, dat la început în glumă, a fost luat în câteva 
luni în serios, iar piticul a devenit un bun național. 

— Vom modela lumea după asemănarea ta, i-au 
propus supușii, libidinos. 

— Ar arăta groaznic, ca un hemoroid prins în ușă, 
ne-a liniștit el (m-au apucat toți dracii. Eu acceptam, 
n-aş fi făcut fasoane de primadonă borțoasă). S-o fa- 
cem bună, s-o facem dreaptă. Atât și ar fi suficient. 

Într-o bună zi, pe nepusă masă, spre disperarea tu- 
turor, acesta a dispărut fără să-i anunţe, fără să-și ia 
la revedere. Oamenii spun că de câteva zile, corpul îi 
căpătase o strălucire aparte și că devenise oareșcum 
transparent. 

Un tip mi-a rânjit radios, cu satisfacția care te-ncearcă 
atunci când îţi regăsești în buzunar cutia cu prezerva- 
tive pierdută. 

— Acum, că te-ai întors, ni s-a întors și norocul. 

— Cum să vă protejez? 

— Cum ai făcut-o întotdeauna. Tu ai inventat sis- 
temul. Suntem binecuvântaţi. Zeul de Praf nu poate 
pătrunde aici. 

— Aha, muzica reclamelor... 

— Nu poate trece de ele, iar noi le redăm în buclă. 

— Hai să te ducem la acasă. 

— Un'să fie? 

— Cum unde? Pe plajă. N-ai cum să-l ratezi. E sin- 
gura construcție impunătoare din zonă. 

— Şi băieții? 

— O să parcheze pe unde apucă. Sunt multe puș- 
toaice primitoare care o să-i invite în corturile lor. Pa- 
latul deserveşte doar împăratul. 

Kitty a hotărât să rămână să păzească armele, care 
erau interzise pe plajă, şi motoarele. Doar mie mi s-a 
permis să-mi iau pistolul. Mi s-a părut firesc. Doar 
eram barosanul barosanilor... 

Această descriere vă poate afecta emoțional! 
Pentru protecția voastră, vă recomandăm insistent 
Să citiți capitolul cu ochii închiși... 


Fetele din harem, dragile de ele, pe care nu le voi 
descrie individual în această carte, ca să nu afectez cu 
micile mele cuvinte sexul feminin, nu ne-au însoțit pe 
drum spre dormitoarele regale, motiv de bucurie pen- 
tru mine. 

Îmi rămânea timp să evaluez situația. 

Atenţie! Accesul mai departe e permis doar împă- 
railor și muierilor lor, ne-a atenţionat un text livrat 
pe un carton afumat. Pluralul ăsta mă încurca. Oare 
câți împărați om fi? Un al doilea text pe o tablă rugi- 
nită venea cu precizări: nu te apropia de palat că-ţi 
rup genunchii! și insista: Puțin respect pentru măgar! 

Mi-au sărit capacele. 

— Nenorociţii care au mâzgălit alertele mă fac măgar! 
m-am revoltat eu către cei care mă conduceau. 

— Nu, majestate, îl fac măgar pe măgarul imperial, 
de care sunteți foarte atașat. O cheamă Beatrix și este 

o domnișoară care vă adoră. Doarme numai cu dum- 
neavoastră și a suferit foarte mult că ați lipsit. 

— Al dracu de pitic pervers, l-am înjurat printre 
dinți pe antecesorul meu. Bine că n-ai dormit cu un 
piton, altfel mă trezeam pe jumătate dumicat. 

Când am auzit cuvântul magic palat, m-am muiat 
tot. Am văzut cu ochii minţii invidia gloatei când pri- 
veau clădirea ce-nțepa cerul prin înălțime, ce îi făcea 
geloși pe zei prin grandoare, ce făcea soarele să pară 
întunecat prin strălucire. Mă vedeam şi pe mine fâțâ- 
indu-mă plin de importanţă printre candelabre aurite, 
servitori cât de cât îmbrăcați, cristaluri, argintărie, co- 
voare de Buhara, un tron de aur, hârtie igienică, por- 
țelanuri fine, ogari și potoale grețoase. Cu mintea la 
toate minunăţiile, mi-am spus că poate escrocheria în 
care mă dădeam drept piticul dispărut merită, dar 
bunuțul m-a pedepsit. 

Am luat plasă! 

Priveam contemplativ la câțiva norişori albi ce se fu- 
găreau în înaltul cerului, ca niște cățeluși dornici de 
joacă, când l-am distins profilându-se în fața mea. Mi-am 
frecat insistent ochii cu podul palmei, apoi mi-am dat 
cu forță două labe ca să mă trezesc, în cazul în care dor- 
meam pe picioare. Nu era cazul, eram în lumea reală 
și nu era ok. 

Am crezut că mor cu zile. Cuvântul palat atribuit 
coșmeliei nu putea fi decât o culme a ironiei. 

WC-ul plajei, igrasios, mucegăit și aproape nemo- 
dificat urma să-mi devină sediu permanent, pe post de 
reședință imperială. Am fost introdus în incintă cu so- 
lemnitate, pentru turul de onoare, asistat de ghid. Aco- 
perișul avea în ţigla prost pusă găuri respectabile, 
prin care pescărușii își băgau capul curioși, în căutare 
de putreziciuni comestibile. Din tot ce visasem pe 
drum aveam doar tronuri, materializate în vreo două- 
sprezece căcăstori cu colac mânjite-n parte cu rahat 
pietrificat și un număr egal de pișoare prăfuite, iar pe 
post de ogari m-am ales cu câțiva șobolani cam tot atât 
de mari și de credincioși. 

Clădirea dispunea per total de trei camere gene- 
roase, potrivite rangului meu. 

Prima încăpere, cea de audienţe, era mai sumbră, 
vopsită fiind cu loțiuni de protecţie solară. Avea o notă 
imperială aparte, dată de un șir de chiuvete ruginite 
fără apă curentă și consolidată de o masă șchioapă, 
întărită cu o creangă și învelită finess cu o mușama 
plesnită. Ghidul, un om de mare cultură, mi-a explicat 
că din acest loc beneficiarii se străduiau să achizițio- 
neze o pătrăţică de hârtie, în cazul în care n-aveau 
timp să stea să se usuce. A doua, secția pentru bărbați 
a closetului, după cum o recomanda o plăcuță prinsă 
într-un cui, putea fi catalogată drept cameră de zi. Fiind 
încăpătoare, aici îmi culcam haremul. În fine, ultima 
încăpere, mai micuță, dar de o cochetărie jegoasă, era 

dormitorul meu și avea vedere plus acces la mare, pe 
geamurile sparte. 

O să mă căinați și să-mi ziceți: 

— Offf, ăsta e norocul tău... Faci ce faci și tot în budă 
ajungi. 

Ei şi? A fost dubios doar la început, apoi m-am obișnuit. 

Pe acoperișul clădirii era amplasat un prosop bro- 
dat cu tigăi de diverse culori actualmente șterse. 

— Ce semnificaţie are zdreanța? am vrut să aflu. 

— Niciuna! Am vrut să fâlfâie ceva, mi-a explicat 
prompt ghidul. 

La câțiva pași de casă am descoperit un lucru care 
m-a uimit. O piramidă pitică din nisip, asemănătoare 
mai degrabă celor egiptene decât celor mayașe, gar- 
nisită cu cochilii de melci și cu pietre din mare, părea 
pregătită să-și primească faraonul, dacă era de mări- 
mea unei oi rahitice. 

— Cine a construit nenorocirea asta? am întrebat 
precaut. 

— Femeile din haremul imperial. N-au vrut să lase 
pe nimeni să le ajute. 

— La ce servește? 

— La ce serveşte orice piramidă. Mormânt. 

— Pentru cine? 

— Cum adică? Pentru tine, majestate, că ești muri- 
tor, mi-au adus la cunoștință, privindu-mă cu iubire 
cei ce mă conduseseră până aici. 

— Mda, v-aţi gândit la toate, nimic de zis. Ar mai fi 
mici probleme tehnice... Nu mi-ați luat bine măsurile. 
Una mai încăpătoare nu puteaţi să faceți? O să-mi iasă 
picioarele, că sunt în creștere... 

— Le scurtăm, nu-i problemă. 

Nu glumea, așa că am râs nervos. 

— Atunci ce fac, mă întorc la palat sau, ca să nu mai 
pierdem timpul, mă montați direct în piramidă? 

Cedând psihic, mi-am cerut scuze de la ai mei, m-am 
retras strategic ca să-mi bag minţile-n cap meditând 
asupra sfârșitului meu prevăzut și pregătit cumva de 
popor. 

— Cafea-cafea-cafea și pânze de bomfaier! am auzit 
o voce răgușită în apropiere. M-am întrebat cum de 
are tupeul să nu respecte avertismentele de pe tăblițe. 
Nu mi-am ieșit din țâțâni, din contră, mi-a fost drag. 
Îmi plăceau micii comercianţi ambulanți care băteau 
plaja în lung și-n lat ca să vândă nimicuri. Tipul, un 
nudist saşiu și pipernicit, dar posesor al unui nas mo- 
numental, a crăpat un pic ușa. 

— Frate, ce e cu tine? N-ai văzut tăblițele? 

— Cum, nu... Sunt foarte reușite, da'nu știu să citesc, 
m-a lămurit el senin. Păcat! Doctor de păsărici mă fă- 
ceam, zău! Apoi și-a adus aminte de ce a venit. Meștere, 
vrei o cafea? m-a întrebat serviabil marțafoiul. 

— Da, amice! m-am bucurat eu, puţin surprins de 
faptul că mi se adresa ca unui instalator. 

— Și eu aș vrea, da’ de unde? Folosesc textul doar 
ca să atrag atenţia la fraieri, a oftat nudistul cu năduf. 

— Și merge? 

— Tu nu vezi că da? Majoritatea îmi cer pânze de 
bomfaier, când eu n-am decât peşte găsit pe plajă, apoi 
mi-a pasat gratis o sticlă boțită din plastic, plină cu 
apă tulbure și cu nisip pe fund, şi-un pește fript prea 
mult, cu miros dezbietor de cauciuc. Am privit prin 
sticlă, gândindu-mă cu jind că m-aș fi mufat urgent şi 
repetat la o sticlă de bere, fie ea și fiartă. Dar lichidul 
din sticlă a părut că se uită la rândul său la mine. Ce 
să faci cu pișoarca asta? M-am reorientat strategic către 
pescălău. 

— E bun? 

Marţafoiul a dat din umeri, nepăsător: 

— Cine dracu îi gustă? Toţi sunt la fel, doar scoicile 
sunt altceva pe aici. 

— Cum sunt scoicile? 

— Exact ca peștii, dacă ar fi din carton, m-a lămurit el. 

— Aha! 

I-am mulțumit sincer că n-a aruncat peștele ci l-a 
păstrat pentru mine, apoi ne-am bătut amical pe spate 
și dus a fost spre zările albastre. Mânat de foame și 
de curiozitate, am ieșit în recunoaștere. 

Prima dată am îngropat peştele, fiindcă așa se cu- 
venea. Îl luasem cu două bețe, ferindu-mă să-l ating, 
de teamă că turbez, gen. 

O grădină imperială cu mărar era lipită de o aripă 
a casei, iar pe marginea unei ferestre un pantof obosit 
stătea răbdător în așteptarea perechii pierdute. M-am 
bucurat când am descoperit pe latura opusă un coteț 
cu trei curci ce păreau abuzate sexual. Lângă cotețul 
pomenit, o turbină eoliană de mici dimensiuni ne fur- 
niza curentul pentru boxele care ne asigurau securi- 
tatea. 

În zare se vedeau pe luciul mării cinci ambarcațiuni 
cu pânze care pescuiau pentru comunitate. Peștele era 
singura noastră sursă de hrană, iar apa era bogată în 
bancuri numai bune de rărit în zona aceea. 

Nimeni nu-i ca fetele mele, spunea fiecare dintre Arhan- 
ghelii ce aveau bucurii la sexul menționat. Dar numai la 
mine avea să se verifice până la sfârşit. Din păcate... 


Cine a văzut vreodată vreun împărat în fundul gol 
și în șlapi asortaţi (un căcăniu mai palid) fugind bram- 
bura printre supuși? Nimeni? Atunci luați seama la 
mine. Eram pe lângă statuia mea, prin preajma locului 
unde campase Kitty. Otto m-a simțit imediat şi a scos 
sunetul acela cu care mă botezase în limba câinească. 

— Hey Kitty, știi că eşti cea mai sexy babetă de pe 
plajă? am gâfâit admirativ, ignorând voit pielea ce-i 
atârna fleșcăită pe corp, ca o haină cu două numere 
mai largă, gâtul ridat și țurloaiele scheletice, vârstate 
de pete maronii specifice unei etăți matusalemice. 

— Cum așa, craiule? râse flatată femeia. 

— Eşti singura tipă îmbrăcată... Avea un costum de 
baie dintr-o bucată, mototolit, de o culoare incertă, 
ceva între gri petrol și albastru și cu ațe curgând din 
el, care-mi plăcea la nebunie. 


73 


Ucigaşul de lumi Sorin Nină 


— Ce ai cu nudistele? 

— Fomeile fără țoale nu-mi spun nimic. N-au mis- 
ter. Un guler de vulpe polară, un ciorăpel acolo ori 
măcar un chiloțel pus în cap sau așezat la locul lui, cu 
vedere la orice m-ar intriga, mi-ar stârni dorințe car- 
nale, dar așa... o gagică goală pușcă care-și poartă 
sânii ca pe bretele și nu mai e conștientă de farmecul 
ei, ci se comportă androgin și asexuat, e putrefacția 
pasiunii. 

— Voi, bărbaţii, sunteți greu de înțeles. Dacă sun- 
tem înțolite, ne vreți goale și dacă suntem goale, ne 
vreţi în izmene, cu parpalac și broboadă în ton... 

— Este dilema masculilor. Dar totul devine erotism 
pur când ne intersectăm cu doamne respectabile care 
poartă, din cochetărie, la costumul de baie şi o pușcă 
șmecheră cu bandulieră... 

— Eu o fac din motive obiective... păzesc armele. 
E ca la muzeu colea între boscheţi. Primesc zilnic vi- 
zite ale curioşilor dornici să le poarte, să le împru- 
mute și chiar să le încerce. 

— Ce deranj... Cum scapi de ei? 

— Îl pun pe Otto să le explice, dar şi aici apar neîn- 
țelegeri. E una fixistă care vine de trei ori pe zi ca să-l 
vadă, de m-a făcut geloasă. N-am cum să scap de ea. 
Ba spune că l-a visat ginere, ba că e foarte îngrijorată 
că a auzit pe cineva tușind, ba că a găsit în apa ocea- 
nului niște melci gustoși pentru el. 

— El cum reacționează? 

— La început mârâia. Acum relația a evoluat, așa 
că atunci când o vede și-o suge sau întoarce capul, pre- 
făcându-se că-ți admiră statuia. 

— Tu ce mai faci, că pe la coșmelia mea nu vii? 

— Descuamez, cred că mă încearcă o râie. 

— Mișto! Ai ce face, și-o să scapi mai devreme sau 
mai târziu. În rest, cum merge treaba? am gâfâit poli- 
ticos. 

— Merge pe dreacu! 

— Cum așa? Te pot ajuta cu ceva? ÎI știu pe ăla cu 
coroană, am dat-o pe glumă. 

— Atunci zi-i să-mi confiște țâțele astea sau măcar 
câte un metru din fiecare. 

— Dăţi-le pe spate, împletește-le în patru ori ignoră 
pur și simplu situația. O să dau un decret să nu îndrăz- 
nească plăvanii să se agite sau să facă spume la gură 
când treci prin preajma lor. De-aia stai ascunsă în 
smârcuri când ai oceanul la doi pași? 

— Și de-aia. Ar mai fi faptul că nu înghit nici aglo- 
merările de piei goale și nici duhoarea de testicule în- 
cinse de nisip. 

M-am simțit prost. 

— Dacă știam, mă dădeam cu vreun spray, ai cu- 
vântul meu. Trebuie oricum să mai ieși de aici, să vezi 
oamenii, să socializezi şi tu. Pot să-ți prezint Hare- 
mul... 


75 


Ucigaşul de lumi Sorin Nină 


— Nu are niciun rost. Nu vreau să mă încarc cu 
fețe, nume, gesturi, sau sentimente ale viitorilor dis- 
păruți. Spun asta fiindcă lumea şi poporul tău se în- 
dreaptă ineluctabil spre moarte. 

— Bate-te peste gură! De unde ai tras concluzia 
asta? 

— Din faptul că toate locurile prin care am trecut 
au fost inevitabil spulberate. Așa se va întâmpla și cu 
ăsta. E doar o problemă de timp, iar eu aștept răbdă- 
toare să schimbăm iar peisajul. 

— Mă îngrijorezi! Începi să vorbeşti ca Maniacul. 
Băieții sunt pe aici? 

— Nu! Ce să caute? Acum sunt eroii vieţii lor. În 
consecinţă au lucruri mai bune de făcut cu gagicile ce 
stau lipite de ei ca lipitorile. În caz că am uitat să-ți 
spun, copiii-sunt foarte prețuiți pe plaje, așa că lu- 
crează doar cu programare. 

— Nu te vizitează? 

— Mai vin pe la mine ca să mai schimbăm o vorbă 
de duh și ceva scheme din Kama Sutra adaptată pen- 
tru motociclişti (cum o fi aia?). Sunt elevi foarte sâr- 
guincioși, unii mi-au cerut chiar să le arăt fizic anumite 
dubioşenii. 

— Nu-şi văd capul... 

— Pe-asta ai simţit-o! Chiorul m-a întrebat deunăzi 
dacă cred că el poate să-și întemeieze o familie. Vrea 
să se însoare cu vreo opt domnișoare deodată, cu care 

ar avea afinități. Le-a definit ca fiind ciocănitoare, 
apoi mi-a spus că le place, c-ar avea o tracțiune bună 
față-spate, iar ele îl adoră. 

— Și? 

— I-am explicat că e entuziasmul caracteristic în- 
ceputului vieții de adult. Acum, că a spart gheaţa, l-am 
sfătuit să mai copilărească, să experimenteze. 

— Maniacul cum se comportă? 

— Suspect! M-a întrebat dacă n-am văzut o gagică 
bunoacă cu o față de găină, de care se ataşase și a 
rugat-o să-l aştepte într-un loc. Problema era că uitase 
locul și-i era teamă ca nu cumva găina să moară inso- 
lată așteptându-l de pomană pe cine ştie unde. 

— Bravo lui. A devenit responsabil. 

— Nici ceilalți nu sunt imuni la frumuseţe. Vestea 
rea e că Buttface şi Bizonul au hotărât ca după o lungă 
suferință să pună capăt relației pe motiv de plictis și 
incompatibilitate intelectuală. 

— Ce dramă! Cine să mai înțeleagă? Se iubeau 
maxim... 

— E istorie antică. Bizonul își zice Gina, s-a epilat 
inghinal, și-a tras extensii, s-a șuvițat și-și face veacul 
cu niște transexuali habotnici, care jură că Dumnezeu 
le-a apărut din rugina unui lighean de tablă inoxida- 
bilă, că le vorbește Marţea și Vinerea, între 18 și 19 și 
că-i înjură de neamuri. Buttface locuieşte în celălalt 
capăt al plajei şi e prins într-o orgie continuă cu un 

grup de gay serioși, ce-și zic Scufițele Roșii. De ăștia 
am înțeles că muncesc din răsputeri să facă cercul per- 
fect, pe principiul tradițional: iau și dau. 

— S-au dus cu capul... 

— Nu le e ușor. Încearcă să facă faţă unui asemenea 
succes fulminant, numai că nu au tinere de minte și 
au cam început să le confunde. Vestea bună ar fi că 
nu este nimeni deranjat prea tare de micul neajuns. 

— E vreo rapandulă din harem pe aici? m-am inte- 
resat după ce m-am uitat precaut în jur, de-mi făcea 
capul ca un girofar. 

— Nu le cunosc. Sunt pitice? 

— Doamne feri! Ai uitat că urăsc din rărunchi pi- 
ticii? Pe ale mele n-ai cum să le ratezi. Au numele meu 
tatuat pe buci. 

— Le-ai însemnat? 

— Nu! Ele singure au avut inițiativa. Au zis că sunt 
mai respectate așa printre corturi. 

— Ce țoape! Eu m-am lăsat tatuată numai cu un 
pistol la tâmplă. Da' ce-ai cu ele? Le porţi de grijă sau 
ai chef de acțiune, marinare? mă interogă Kitty, fă- 
cându-mi vulgar cu ochiul. 

— Azi am ziua încărcată cu alte obligații. 

— Să stai ca un cremwuzrst în bătaia soarelui? nu 
m-a slăbit ea. 

— Nu vrei să ştii! Mi-ar plăcea să lâncezesc, dar au 
apărut chestii stringente în care e implicat până-n gât 

poporul, am răspuns rezervat. Șapte dobitoci au mân- 
cat în necunoștință de cauză, salată de meduze ca să-și 
facă pofta. S-au albăstrit şi s-au umflat ca niște baloane. 

— Au murit? 

— Nu! Se plimbă umflați pe plajă și sperie lumea. 

— Săracii, aşteaptă să-i împuște cineva milostiv. Ai 
pistol. Nu te bagi? 

— Nu! Le-aș înșela celorlalți așteptările. Ai uitat? 
Sunt împărat, nu șerif. 

— N-ai părut că eşti prea devotat dezbrăcaților. 
Minţi şi pari speriat de bombe, mă simți babornița 
care avea un radar în fund pentru trăznăi de genul 
ăsta. Chiar așa ai ajuns? 

— Da, da, absolut da! Sunt traumatizat. Am vrut 
să fiu galant cu Haremul, m-am scremut. Acum nu 
mai pot! Sexul din obligație e mai greu de suportat 
decât o tortură cinstită. Cred că fac o cădere de calciu. 
Uite, tremur tot. Dar ele nu se lasă. Și-au transformat 
organele genitale în arme cu care mă ameninţă perma- 
nent. Mă feresc de damele alea tatuate cât pot. E greu 
tare, fiindcă s-au organizat în echipe și mătură plaja. 

— Ce vor de la tine? 

— Suspectez că nenorocitele și-au pus în cap să mă 
omoare. 

— N-ai vrut tu să te sacrifici pe altarul iubirii, târân- 
du-te după nurii unei femei până la Tijuana, prin lu- 
mea muribundă a USA? Acum chiar ai ocazia... 

— Pe Jane chiar o iubeam. Cu astea n-am nimic în 
comun, exceptând WC-ul pe care îl împărțim. Nu le 
mai suport! Mă sufocă încontinuu cu miorlăielile, 
mișcările lascive, mângâ:ierile, zâmbetele amabile, pri- 
virile iubitoare, sau cu suspinele lor prelungi de amor 
neîmpărtășit. Parcă-mi fac în ciudă. 

— E dragoste, nebunule mic... Bun venit în viața 
de familie. 

— S-o crezi tu! Vreau să divorţez și să mă mut la mama. 

— Fă-o! 

— N-am cum, că n-o știu pe pramatia aia și cu nebu- 
nele din Harem nu sunt căsătorit. Mă vânează peste 
tot, nesătulele. Nu mă pot nici măcar ușura liniștit. 
Cum dispar câteva clipe, disperă, se urcă pe pereți. De 
ce dorința asta de control? Ceva e în neregulă cu ele. 

— Le bănuiești de gânduri ascunse? 

— Da, însă n-am niciun argument. 

— Vrei să vin să le zvânt în bătaie? Le-am putea 
masca într-un accident... 

— Da! Dar... ar râde toată lumea de mine. 

— Şi? De când ţii tu la părerea gloatei? 

— Exact din secunda în care m-aţi obligat să devin 
împărat. 

— Până descoperi ceva viabil tre’ să faci față pre- 
siunii. 

— E greu, jur. Acum nici zece minute era să pic ca 
un dobitoc într-o ambuscadă. 

— Înfruntă-le! 

Mi-am pitit laşitatea în dosul unui zâmbet melan- 
colic. 

— Eşti foarte drăguță să spui asta! Nu mai am pu- 
tere și nici sadomasochismul nu mă încântă ca pe vre- 
muri. 

S-a auzit un fâsâit printre arbuștii pitici de lângă cor- 
tul lui Kitty. Am tresărit panicat şi m-am ascuns după ea. 

— Tu nu ești deloc bine! 

— Credeai că joc teatru? În cazul în care apar pe aici 
și întreabă de mine, spune-le că nu m-ai văzut de o săp- 
tămână, poate renunță. Mă simt foarte dezorientat. Să 
știi de la mine: Prea mult sex tâmpeşte. 

— Eu știam de pâine... 

Am mișcat din cap întristat. Rămăsesem fără vorbe. 
Ce să mai comentez? Dacă ai mei mă luau așa... Înco- 
voiat de tristețe, m-am dus să mă pitesc în zona de 
rahați. Doar ei puteau să mă înţeleagă. Unde mai pui 
că acolo mirosul pestilențial mă păstra cât de cât în 
siguranţă. 

Grea e viața de-mpărat! 
Puneţi mâna pe carte, să n-ajungeți ca mine! 


Nu trebuia să dau decrete, ordine urgente, porunci 
executabile, nu trebuia să stau de vorbă cu dregătorii 
privind economia, armata sau viața socială, nu tre- 
buia să semnez tratate sau să particip la conferinţe și 
simpozioane esenţiale pentru bunul mers al ţării. Ni- 
mic din toate astea. 

Eram un suveran de modă nouă, cu alte obligaţii 
asumate față de poporul lui decât cele clasice, bășite 
de altfel. Fișa postului ar fi trebuit să fie cât Biblia de 
mare şi la fel de întortocheată. Aveam parte de atâta 
acțiune încât nu mă plictiseam nicio clipă. 

Exceptând relația mea de-a v-aţi ascunselea cu Ha- 
remul, eram fericit. 

Într-o dimineaţă a venit o mega-babă la mine, plân- 
gând. Avea necazuri mari sărăcuța și m-a implorat s-o 
ajut. 

Ce treabă ai tu cu o babă? Ai altele pe cap! mă vor bălă- 
cări orgolioși anumiţi indivizi care vor nişte măreție în con- 

juctura actuală. Vezi-ţi de-ale tale, cu poporu', cu războaie, 
cu de-astea. 

— Te-am susținut până aici, am tremurat când tie ți-era 
frică, am suspinat când ai suferit şi acum, că te-ai ajuns, tu 
joci în miză mică... 

Apoi veți concluziona dezamăgiți: Tot mocofan ai rămas! 

Ce să fac fraților? Să-i tratez cu spatele? 

Şi eu doream opulenţă, cadril și hârtie igienică la sul, 
dar n-a fost să fie... 

Revenind la babă... A trebuit s-o ajut, doar eram și 
împăratul ei. A fost dificil, mi-a venit s-o împușc de 
vreo șase ori, dar am reușit. l-am scos bătătura. Am 
bătut cuba, apoi m-a pupat apăsat pe nas și s-a cără- 
bănit şontâcăind fericită, cu bătătura în mâna tremu- 
rătoare, ca un trofeu. 

Ceva mai bizar s-a întâmplat într-o noapte. Împre- 
ună cu Haremul am moșit o puștoaică pe care a apu- 
cat-o să nască în postapocalipsă. Travaliul a fost epui- 
zant. Când minunăţia numită naștere s-a produs, tâ- 
năra mamă, emoționată, a vrut să-și strângă la piept 
odorul. L-a văzut și a leșinat. Nici nouă nu ne-a picat 
prea bine să-l privim. Era doar o bucată de carne in- 
formă, fără cap, fără membre, fără oase, dar cu viață, 
căci a început să se zvârcolească fix ca o râmă pe asfalt. 

Văzând pruncul, îmi pierdusem orice urmă de op- 
timism. Ce se va alege de noi? Copiii noștri vor deveni 
o generaţie de râme? L-am luat ca să-l abandonez la 
marginea imperiului, pe unde boxele nu permiteau 

zeului să treacă. Simțind că nu e dorit și că va fi aban- 
donat, monstrul nou-născut s-a contorsionat până-n 
ultima clipă, încercând să se lipească de mine, într-o 
tentativă disperată de a-și salva viața. Am rupt-o la 
fugă fără să mai am curajul să privesc în spate. Îi simt 
neliniștea și acum. 

În fiecare zi, călare pe Beatrix, trebuia să cutreier 
alene plaja pentru ca lumea să mă vadă, să mă pupe 
și să se simtă în siguranță. Când mă vedeau, nudiștii 
începeau să mă aplaude şi să mă ovaţioneze. De te 
miri unde, răsăreau Arhangheli de-ai mei, mă între- 
bau dacă e totul în regulă și, după ce le confirmam 
asta, îmi făceau semne prietenoase, apoi dispăreau ca 
puștii care-și salută părinții și se întorc fericiți la joacă. 
M-aș fi dus şi eu cu ei, ce m-aș mai fi dus... dar n-aveam 
cum. 

Vânzoleala era impresionantă, iar eu trebuia să fac 
o figură demnă, adicătelea fără să scuip cortari, să dau 
haotic cu picioarele sau să-mi pun măgărița pe ei. Din 
fericire nu trebuia să simulez entuziasmul și nici să 
fac show. Doar să merg. Nudiștii se simțeau onorați 
să mă vadă trecând printre ei şi reacționau foarte căl- 
duros când mă întâlneau. Primeam drept omagiu 
scoici, alge, pietricele din mare, uneori chiar nisip. Ac- 
ceptam cu o ușoară aplecare a tigvei și donatorul se 
retrăgea fericit. Nu trebuia să fac altceva decât să-i las 
să mă adore, nimic mai mult și mă făceam plăcut fără 

niciun efort, ceea ce, drept să spun, chiar era o noutate 
pentru mine. 

Ajunsesem să cred că oamenii mă iubeau pe mine, 
nu pe cel de dinainte reflectat în mine. 

Luat cu viața și cu îndatoririle cotidiene, pe-ai mei 
nu-i mai strânsesem niciodată la un loc. Ne cam depăr- 
tasem. Nu era nicio tragedie, știam că pot conta pe ei 
în eventualitatea în care ar fi fost necesar. Cel mai des 
mă vizita rotweillerul Otto, care mă mirosea, mă îm- 
brățișa ridicându-se la înălțimea mea, apoi se pierdea 
printre tufe. 

Domnule doctor, am un mare necaz! 

Am un frate, cu care nu pot comunica. 

E ca orice frate, doar că n-are corp, n-are minte şi e din 
altă lume. 

Cum? Vreti să mă internați? De ce? La el sunt problemele, 
nu la mine. 


Eram pe tarlaua mea, la umbra palatului consi- 
derat, pe vechi, WC. 

Deoarece conduceam lumea, mă rog, lumea plajei, 
mi-am permis să fac şi eu un gest, așa că surghiunisem 
(cu drag) haremul, trimițând fetele la recoltat de scoici, 
ca să scap pentru vreo două-trei ore de cotcodăcitul 
lor continuu și să aibă și gura mea ce mânca. Stăteam 
cu cracii în sus pe niște gunoaie reciclate inteligent, 
așezate cu șustă într-un soi de fotoliu neînchipuit de 
urât. Beatrix stătea lungită lângă mine, cuminţică, gri- 
julie să nu facă vreun zgomot ca să nu mă trezească. 

Mă bucuram de larma plajei, de sunetul valurilor, 
de briza mării și de ziua plăcută de vară, citind când 
și când câteva rânduri din Biblia zidarului pentru 

idioţi. În caz că v-au luat gândurile și vă puneţi între- 
barea dacă eu, un individ trăitor într-o budă, predis- 
pus la lene și procrastinare dădusem cumva în patima 
de neiertat a cititului, răspunsul e simplu: Ei bine, nu! 
Explicaţia nu trebuie căutată în stele. În ciuda nume- 
lui ei nefericit cartea se dovedea extrem de instructivă 
și deopotrivă plictisitoare, trăsături care, îmbinate ar- 
monios, îmi induceau o stare minunată de somno- 
lență. 

Apoi am adormit trunchi. Îmi auzeam sforăitul din 
timp în timp, dar nu mă deranja, la fel cum nici firice- 
lul de scuipat ce mi se prelingea din colțul gurii, scur- 
gându-se fără grabă spre piept, nu era un motiv de 
panică demn de a mă trezi. Am simțit cum Beatrix 
pleacă finuț să pască una-alta. N-am clintit. Visam 
ceva complicat cu un platou măricel de scrumbii gar- 
nisit, culmea, cu lămâi ciopârțite pe margini, din care 
trebuia, ca un împărat cumsecade, să împart cu su- 
pușii, în vederea consumului. Visul a căpătat o tentă 
dramatică, atunci când, sfâșiat de durere, am hotărât 
eroic să halesc totul de unul singur. În vederea unei 
meditații profunde cu scrumbii în cioc, am cotit-o cu 
platoul spre pâlcul de corcoduși unde-mi era statuia. 
Lucrurile s-au complicat îngrozitor în clipa în care am 
început să fiu eminamente hăituit de toți nudiștii, care 
din motive neclare, îmi voiau peştii. 

M-am smuls din letargie cu un gust de peşte stricat. 

Atunci l-am descoperit îngrozit pe intrus apropiin- 
du-se în patru labe. 

De unde apăruse? Ce căuta pe lângă reşedinţa im- 
perială la ora asta din zi? De ce se strecura ca un indian 
prin apropierea mea? 

Răspunsul mi-a clipit în cap ca o reclamă de pe 
frontonul unui magazin. Abia în acel moment m-am 
trezit cu adevărat. Coșmarurile de când eram cel mai 
nemernic șef de bandă din New York, potrivit cărora 
urma să mierlesc asasinat, tocmai deveneau realitate. 

El nu m-a simțit că făcusem ochi. Privea atent în 
pământ, preocupat să nu facă vreun zgomot care să 
mă trezească. l-am putut admira cuta dintre buci din 
mișcare. Apoi şi-a ridicat capul spre mine și ne-am 
privit în ochi. Am rămas dezamăgit. Nu era vreun fru- 
mos, gen cocotă masculină. Când vine vorba de cine te 
omoară, e firesc să ai și tu nişte pretenţii. Avea o pri- 
vire tulbure de nebun fanatizat și era înarmat cu un 
capac de conservă de porc cu fasole, ascuţit meticulos, 
cât să poată tăia gâtul unui om. Î știam. Era chiar amă- 
râtul acela sașiu care-mi adusese în prima zi scrumbia 
cu miros de cauciuc ars și mă luase cu meștere. 

Am oftat sâcâit. 

Pistolul era ascuns în cabina șase a căcăstorii gagi- 
cilor, fix în rezervorul de apă. l-am trântit în cap cu 
sacul de gunoi umplut cu puf de pescăruș, pe care stă- 
team. Mi-a telefonat o ocheadă dezaprobatoare, de 


88 


Ucigaşul de lumi Sorin Nină 


parcă se pregătise pentru un buchețel de ghiocei. Nu 
mi-am cerut scuze că i-am înșelat așteptările (că ăsta 
e felul meu), ci i-am sărit în cârcă, i-am plasat doi 
pumni în țeastă și l-am călărit aşa cum o făceam cu 
Beatrix. A icnit scurt de surpriză, apoi a încercat să se 
rostogolească, cu mine în cârcă cu tot. Nu i-a mers. S-a 
aruncat într-un placaj meseriaș, dar era prea chiaun 
ca să fie cu noroc. 

N-am stat să-și revină. 

Am rupt-o la goană într-o mare viteză prin răzoa- 
rele de mărar și m-am refugiat în palat ca să-mi iau 
pistolul. Cât s-a opintit cocalarul cu umerii prin ușă, 
măgărița l-a văzut și l-a atacat cu un răget cumplit, de 
fiară înjunghiată. Ciudat, dar arma nu era acolo. Am 
luat cabinele la rând, în timp ce zbieram la Beatrix să 
fugă. Cum era de așteptat, mi-am recuperat pistolul din 
ultima cabină posibilă, iar când agresorul a intrat, i-am 
înfipt câte un glonţ în rotulă, ceea ce duce la un total 
de aproximativ două. În încercarea de a-și păstra echi- 
librul, Saşiul a făcut niște mișcări largi cu braţele, de-ai 
fi zis c-o ia înot prin aer ca să zboare prin găurile aco- 
perișului, apoi s-a prăbușit în sala chiuvetelor, umplân- 
du-mi de sânge pardoseala la care țineam mult. 

Spre disperarea mea, afară am dat de biata Beatrix 
care zăcea într-o baltă de sânge, cu ochii holbaţi, limba 
scoasă și gâtul tăiat. Așa murim toți, unul câte unul, 
mi-am spus și mi-au dat lacrimile. Nobilul patruped 

se sacrificase ca să mă apere pe mine, așa că am hotă- 
rât să decretez o zi de doliu și să-i comand o statuie 
în mărime naturală. 

Atrasă de răsunetul împușcăturilor, populaţia nu- 
distă a dat iama la palat să vadă ce se-ntâmplă cu pi- 
ticul împărătesc (adică Io). Atentatorul devenit victimă 
era în dureri, dar nu se lăsa. Se zbătea ca un vierme 
în pungă urlând: Que viva la libertad, Viva la republica, 
adică Trăiască libertatea, Trăiască republica, dar mai pre- 
sus de orice zbiera, Moarte împăraților (am uitat voit 
cum îi zice pe spaniolește)! 

Pe bune?! Mă vedea în rolul lui Cezar și el era vreun 
Brutus, ori vreun Che Guevara eliberator de plajă? Ce 
stupid! Marțafoiul crease furtuna perfectă într-un pa- 
har cu apă. 

Pe de altă parte, nimeni nu ignora moartea anima- 
lului imperial. 

Beatrix a fost imediat tranșată, friptă și consumată 
cu moderație, ca să ajungă la toată lumea ce se pusese 
cumințică la coadă, plescăind din gură. Împietrit de 
durere, nu m-am putut atinge de ea. Am un principiu 
pe care nu l-am încălcat până acum: Oricât mi-ar fi de 
foame nu-mi pot hali o prietenă. 

Agresorul a fost luat pe sus și l-am reîntâlnit spre 
seară, spânzurat de unul dintre corcodușii roşii ce-mi 
mărgineau statuia vieții. Ce nu te ucide, te face mai pu- 
ternic, spunea un înțelept mort. 

Nu mă simţeam nici mai puternic, nici mai bun, așa 
că nu l-am salutat, nu mi-a părut rău de el, dar am re- 
gretat consecinţele tentativei de asasinat. La cererea 
mulțimii, fetele din Harem au fost înarmate și in- 
struite să mă protejeze non-stop. 

Oare a fost bine? se vor întreba liber cugetătorii. 

Nu, deloc, scumpilor! Praful s-a ales de libertatea 
mea! 

Şi împărații pot să se simtă singuri. Mai ales ei! Fără 
măgărița mea, fără prezenţa tovarășilor mei, prinși cu 
ale lor, viaţa era îngrozitoare. Numai cu Beatrix dor- 
meam, doar ei îi împărtășeam gândurile negre și te- 
merile cele mai adânci. Își ciulea urechile, atentă la 
tonul vocii mele, apoi clipea din ochi și mă atingea 
delicat cu boticul ei umed, ce-mi amintea de zilele 
glorioase când eram doar un orator la vaci. 

Problemele au început să apară de unde nu mă aș- 
teptam. 

Militarizat, Haremul se radicalizase și patrula 25 
de ore din 24 în jurul casei, ca să-mi apere târtița. 
Asta-mi terminase recolta de mărar, care din motive 
strategice fusese pusă la pământ. Să le fi văzut! Schim- 
bau parole, căpătaseră o duritate responsabilă în pri- 
viri și nu se culcau fără armele lor, niște pari groși cu 
care făceau uneori figuri de circ. 

Să spun că sunt fiert după stilul ăsta de cazarmă ar 
fi o minciună gogonată. Mişcarea asta continuă îmi 
dădea o stare de agitație şi-mi bulversa curcile care 
făceau tărăboi și se-nfoiau ori de câte ori le vedeau. 

— Dă-ne arme de foc! mi-au cerut în repetate rân- 
duri. Vrem să fim eficiente. 

— Doamne feri! Aţi face masacre, nebunelor. 

Ştiam ce spun. Într-o demonstraţie de forță inutilă, 
menită să bage spaima în conspiratorii aflați doar în 
mintea lor, doamnele mele băteau plaja înșiruite într-o 
coloană aproximativă, intrau neinvitate în corturi și 
scotoceau printre puţinele posesiuni ale nudiștilor ca 
să se convingă că totul e în regulă și că nimeni nu ur- 
zește în secret să mă lichideze. 

Raziile neașteptate ce duseseră la o imixtiune coti- 
diană în viața oamenilor deveniseră greu de suportat. 
Prostimea se ferea de ele, le ura sincer și eu odată cu 
ea. Aș fi crezut că într-un loc în care lumea trăiește în 
curul gol, traiul devine mai relaxat, dar nu era așa. 

Urmările atentatului au fost drastice pentru mine. 

Amazoanele mele s-au transformat în temniceri 
neîndurători și mi-au interzis să mai ies în mulțime, 
de teama unui asasinat. Am fost slab și le-am crezut 
când aberau despre pericolele care mă pândeau la tot 
pasul. Domnia mea, începută sub auspicii favorabile, 
cu libertăți și voie bună, risca să se transforme într-o 
dictatură militară. 

Dar dementa abia începuse pe tărâmul plajei. 

Iscoadele haremului infiltrate printre nudiști le-au 
raportat muierilor despre înființarea unei grupări îm- 
brăcăţioniste, cu un program temerar de educare a 

idioților şi gânduri revoltătoare de democrație şi re- 
formă. 

Trepidau de draci când mi-au vorbit. 

— Împărate, majestatea ta și totodată puiule, așa 
nu mai merge. 

— Dacă vreți să vă schimbaţi sexul, nu mă pot opune 
le-am sugerat senin. Apoi am schițat rapid un semn 
imperial sau ceva în ideea că poate mă iau în serios și 
scap de ele. Aveţi binecuvântarea mea. 

— Nu glumi cu lucruri sfinte. Dintre aceste pi- 
cioare, dacă-ți faci treaba cu temei, vor țâşni moșteni- 
torii tăi, mari, mici, cum o vrea Dumnezeu și Măicuţa 
Domnului. 

Am rânjit ca un mare ticălos ce sunt. Imaginea cu 
seria de moștenitori țâșnind simultan dintr-o pădure 
de craci, ca din niște catapulte, era epocală. 

— Atunci să ne concentrăm pe problemă..., am dat- 
o constructiv. 

— Nu putem, fiindcă acești proscriși ne dau la te- 
melie. Cum să stăm de lemn-tănase și să vedem cum 
imperiul măreț, al cărui miez ești chiar tu, se duce pe 
copcă? 

— Eu n-am nimic împotrivă. Nu ţin să rămân stă- 
pân absolut fiindcă nu e nimic măreț primprejur. Sun- 
tem doar o grămadă de suflete disperate strânse la un 
loc de o nenorocire apocaliptică, ce ne-a distrus viețile. 
Cedez cu bucurie WC-ul și poporul îl poate trans- 

forma în parlament bicameral, bordel sau templu, iar 
noi ne retragem pe plajă, într-un cort din prosoape, 
ca toată lumea. 

— Stop! Ai dat în mintea nudiștilor, sau ce-ai? Nu 
te lăsăm să cedezi puterea, nici palatul. Toate astea 
nu-ți aparțin, ci sunt ale urmașilor și urmașilor urma- 
șilor tăi, acum și-n vecii vecilor. 

Pfuuu, chiar m-a impresionat antevorbitoarea. Să 
repet zicerea, c-o uit! Fir-ar, chiar am uitat-o. Ce să fac, 
am capul mic. De unde o fi furat vrăjeala, că pare mai 
deşteaptă ca ea?... 

— Sorry bre, dar eu n-am urmași cu voi, așa că... 
despre ce pana mea vorbim? 

— E o chestiune de onoare și de comoditate. Ne 
place să dormim în sectorul de bărbaţi din privată și 
suntem dispuse să ne sacrificăm și integritatea fizică 
pentru el. 

— Înţeleg! Aveţi un standard de viață la care nu 
vreţi să renunțați... 

— Exact! Plaja e o nasulie mizeră, plină de păian- 
jeni, unde nu vrem să ne mai întoarcem, că nu ne-am 
tâmpit de la soare. Gândește-te și la stima noastră de 
sine, de care s-ar alege praful. 

— Iubitele mele, e o bucurie să vă ascult, dar nu dra- 
matizați. Vă respect prea mult ca să vă las cu ochii-n 
soare. Vă ridic un WC mai mare și mai fain, trăi-v-ar 
mamele. Fără să mă laud, le am cu astea (îndemâna- 
rea cu care mă împăunam era o invenţie ordinară). 

— Și cu piramida ce facem? Poate pe tine te doare-n 
fund, dar noi am tras pe brânci pentru ea, au protestat 
ele cu priviri nedreptățite. 

Minţeau, să mor de nu. Piramida era cu o chiftea 
și două gogonele mai mare decât un castel de nisip pe 
care-l fac boracii pe plajă cu găletușele, stând pe ciuci. 

— Facem una mai mare, frumoasele mele, să încă- 
peți și voi, că nu mă lasă inima să stau singur când 
mierlesc... 

N-a părut să le încânte nici varianta asta, chit că era 
caterincă pură. 

— Ne vom gândi, ne vom sfătui peste noapte și-ți 
vom transmite răspunsul nostru, mi-au comunicat pe 
un ton oficial. 

Mă distra tenacitatea cu care fetele mele își apărau 
privilegiile. Era demnă de o cauză mai bună, căci miza, 
WC-ul vieţii, respectiv pseudodomnia mea, era foarte 
măruntă, în ciuda îngrijorării lor patetice. 

Am adormit râzând și aș fi ținut-o așa și în somn, 
dacă nu visam că-mi luam limba în gură cu o țeavă de 
chiuvetă. Ori trăirile au fost prea puternice; ori răceala 
metalului și gustul intens de rugină m-au trezit. 

Într-adevăr, în cerul gurii mă îmboldea țeava me- 
talică a pistolului meu Smith & Wesson. Fără să vreau 
m-am gândit că trebuie să-l curăț mai des. Apoi m-au 
luat nervii. 

— Care mi-ai șutit pistolul? am încercat să frazez 
cu duritate, dar pronunția era ușor dificilă. cu gura 
plină de pistol. 

Întrebarea fusese bunicică, iar răspunsul nu s-a 
lăsat așteptat. 

În stânga şi-n dreapta țevii ce-mi penetrase buzele 
se desfășura încruntat Haremul. Şi uite-așa m-am po- 
menit în toiul nopții luat pe sus, legat fedeleș și pripo- 
nit de un calorifer nefuncțional cu lanţul bietei Beatrix, 
Dumnezeu s-o odihnească. 

Mi s-a comunicat rece: 

— Noi toate ţi-am confiscat arma. 

— Şi acum o ascundeți în gura mea? 

— Da! Ce-o să ne faci? 

— Nimic! Tocmai aia e pedeapsa. V-aţi lins pe bot 
de sex pe-un trimestru fiscal. 

— Ni se fleoșcăie! Din clipa asta, puiuț, conside- 
ră-te prizonier. 

Puah! Îmi lăsasem Haremul să gândească. Mare 
greșeală! Am încercat s-o dreg, cu speranța că voi reuși 
să le ispitesc, apoi, dacă ele mușcă la vrăjeala și eu 
pun laba pe pistol, le voi lichida una câte una, după 
care o să joc țonţoroiul pe căpăţânile lor. 

Cum, băiete? Tu, care te îmbunătățeai de la zi la zi, să 
ai gânduri atât de păcătoase? 

Oameni buni, sunt băiat bun și blând dacă nu sunt căl- 
cat pe bombeuri, dar devin jigodie sângeroasă dacă încerci 
să mă traduci. 

— Nu puteţi fi într-atât de tâmpe încât să aveți con- 
vingerea că dacă mă puneţi deoparte și mă scoateţi 
din joc se va rezolva treaba de la sine. O să vă dau un 
pont: Trebuie s-o daţi la pace cu mine. Nu sunt eu 
problema. Eu sunt soluţia. Pentru început, luaţi pis- 
tolul, că-mi stă pe limbă. Poate îl înghit din neatentie. 

Mi-au tăiat-o blazate: 

— Scutește-ne! 

— Nu mă vreți ca dușman. 

— Am depășit faza asta. Acum ești inofensiv. 

— Singure nu vă veți descurca. De când conduceţi, 
ați greșit continuu, iar lumea n-are încredere în voi. 

Jocurile voastre de putere nu vor avea șanse de iz- 
bândă. 

Mi-au precizat dezgustate: 

— Să zicem că ai dreptate. Ce te aștepți? Să ne dăm 
la o parte și să-ți cerem scuze, apoi să trăim fericiți 
până la adânci bătrâneți? 

— Cam așa ceva... 

— Nu-i loc, că nu avem încredere în tine! Nu ne 
vrei binele! 

— Cum puteți să credeți asta? V-am dat vreo dovadă 
că sunt contra voastră? 

— Da! Intenţionezi să abdici de bunăvoie, ca un 
mare ratat, fără să-ți pese ce se alege de noi. Și-n plus, 
nu te speli pe picioare. 

Să nu râdeți, să nu vă bucurati! 

Am ignorat reclamația cu spălatul țurloaielor. Îl consi- 
der doar un fetiş degradant. Un bărbat adevărat trebuie să 
pută ca să se impună. Nu poți să dai un pumn în ocarina cuiva, 
sau să rupi gurița altcuiva, mirosind diafan a apă de tranda- 
firi. Ar râde bătuții de tine şi te-ar întreba cu obrăznicie de 
mămică. Suntem pe cale de disparitie, fiindcă tot poporul mu- 
ieresc vrea să ne transforme, prin manevre persuasive, în pă- 
puși Ken, uitând deliberat că ele nu sunt păpuşi Barbie... 

Ați fost abordați cu întrebări răuvoitoare de genul: A 
mierlit cineva în încăpere şi zace pe acolo, uitat? Nu intrați 
în joc! Nu mai căutați hoitul! Despre picioarele voastre be- 
hăiau ființele iubite. 

Ce vor de la voi? Unde se vor opri? 

Pentru toți martirii ce agonizează în tăcere zi de zi, cu 
lacrimi în ochișori, supuşi acestor abuzuri domestice, de- 
gradante și foarte dureroase (printre care enumăr, pentru 
o cât mai bună cunoaștere a problemei, infamul spălat pe 
mâini, înspăimântătorul pieptănat și, ferească Dumnezeu, 
spălatul pe dinți): Trebuie să ne unim și să ne organizăm, 
frățoci, altfel, dacă punem botul la vrăjelile lor, astea mici 
ne schimbă şi grupa sanguină! 

Și, nu! Nu sunt misogin. (Săru'mâna doamnelor, domni- 
șoarelor și tuturor peturilor de sex feminin sau incert!). 

Blocat în superbul monolog interior, am răspuns 
mai greu și cu un aer vinovat: 

— Nu înţelegeți! 

— Ce-i atât de greu de înțeles? Noi suntem cine 
suntem numai fiindcă tu ești împărat, amărâtule. lar 
ție puţin îți pasă şi vrei să ne gonești pe plajă, să stăm 
între guțani cu nisipu-n cur! 

— Parvenitelor! V-aţi lipit de mine doar la interes, 
am constatat ultragiat. 

— Da' ce credeai, c-am picat în bot de frumos ce ești? 

— Chiar așa mă amăgeam. Am oftat sincer. Minciuna 
stă cu regele la masă. Așa zicea un om deștept. Eu fiind 
mai fraier o să concluzionez: Căraţi-vă! Să nu vă mai 
văd în fața ochilor, îmbuibatelor. 

— a-ţi gândul. Nu ne dai cu flit așa ușor. Doar nu 
crezi că ne-ai făcut din vorbe cu amnezia ta, șarlata- 

nule. Te-am citit din prima. Nu ești adevăratul împă- 
rat. Ăla era om, pe când tu... Vom apăra regalitatea și 
împotriva ta, trădător mic și jegos. 

Ia uite cum tratează toantele astea o dispută conju- 
gală neînsemnată... m-am minunat în sinea mea. Le-am 
studiat de la brâu în sus, ca să nu mă pierd. Mă jur pe 
viaţa lor că n-am mai detectat nicio urmă de abnegaţie 
în ocheanele alea până mai ieri iubitoare. 

Ce mică era distanţa între dragoste pasională și ură 
viscerală. După noile evoluţii, le-aș cam fi scos maţele 
cu briceagul din dotare. 

— Pe mine nu mă face nimeni mic, tutelor! Ce-aveţi? 
Aţi mâncat de pe jos? Daţi-mi drumul, că fac scandal 
cât casa şi sare toată lumea să mă ajute, hiene mici, 
am încercat să le ameninț. 

Atât am mai apucat să spun și m-am trezit amuţit 
cu un ditamai călușul în gură. 

— Am rezolvat și problema asta, mi-a zis una dintre 
fostele mele muieri, apoi m-a ciupit şmecherește de-un 
sfârc. 

Am scuturat din cap, că altceva nu puteam face. La 
restul întâmplărilor am asistat împotriva voinței mele, 
și fără să pot comenta nimic. 

Haremul a selectat o ceată de gagici războinice ca 
să-şi impună dominaţia cu forța. Ofereau la schimb 
beneficii la mâncare, duș și masaj erotic de trei ori pe 
săptămână. 

Cât de nemiloase pot fi uneori femeile! Cel puţin 
ale mele. Când treceau pe lângă mine, mă loveau şi 
îmi aruncau ocări de parcă le-aș fi maltratat în relația 
de cuplu. Nu vreau să mă plâng, să pozez în victimă, 
numai că apă sau mâncare, ioc. Am făcut pe mine şi 
nu le-a păsat. Nu m-a necăjit că nu m-au hrănit. Îmi 
pierise orice poftă atunci când am auzit că fusesem 
manipulat. Adevărul mi-a fost aruncat în față cu dispreț: 

— Nu meriţi să fii împărat, piticule. Nu te ajută gla- 
goria! Cât de prost să fii, să nu te prinzi că sașiul care 
a încercat să te omoare a fost trimis de noi? Te-am ma- 
nipulat ca pe-un copil de patru ani. Ai mers pas cu pas 
pe drumul spre abdicare. Femeia a râs satisfăcută. Pu- 
teai să ne elimini în cinci minute, dacă ţi-ar fi sclipit 
mintea, dar în capul tău e numai întuneric. 

În lipsă de alte opţiuni, le-am clipit o înjurătură, 
dar nu s-au prins. Am rămas cu frustrările mele. Cum 
am putut să iau așa o țeapă? Ticăloşia fusese prea șme- 
cheră cumva, sau mă prostisem eu de atâta bine? Mint 
de când mă știu, deci s-ar presupune că sunt priceput 
la îmbârligături de toate felurile. Îmi dezvoltasem în 
timp un extrasimț cu care miroseam pe cei ca mine. 
Aici n-a funcționat decât parțial. Ceva-ceva simțisem 
eu acolo, că prea se lipiseră de fundul meu, dar a fost 
insuficient. 

Pentru mine ordinea era clară, lumea se împărțea 
în victime, adică toți, și eu, escrocul suprem, uns cu 

toate alifiile, care jonglam cu mințile lor. Uitasem că 
vine o zi în viaţa fiecărui om când și-o fură grav, iar 
lumea aia din mintea lui, în care era jupân, se scu- 
fundă cu tot cu orgoliul ăla nemăsurat c-ar fi miez, că 
plutește pe un fucking norișor deasupra tuturor fra- 
ierilor. Prin criza asta treceam. Nu-mi mai ardea nici 
de mâncare, nici de bucile care-mi defilau prin fața 
ochilor. Îmi venea să mă dau cu capul de pereți. 

Două zile mai târziu, aceste femei de ispravă, fos- 
tele mele partenere, m-au asimilat căcăstorilor și nu 
s-au mai sinchisit de mine, așa că am reușit să trag 
liniștit cu urechea la planurile abracadabrante cu care 
își puseseră în gând să schimbe lumea nudistă. 

Cică eram prea mulți şi japițele doreau să-și pună 
poalele-n cap ca să ne rărească. Aveau multiple vari- 
ante de lucru, din care otrava mi s-a părut cea mai ome- 
noasă. 

- Partenerele mele de viață considerau că sistemul 
nu le e propice în visele lor de mărire. Doreau ca so- 
cietatea să revină la matriarhatul din comuna primi- 
tivă, cu două mici și avantajoase îmbunătățiri: de data 
asta matriarhatul va fi imperial și militarist. În măsura 
în care corpul de armată era controlat de Harem, doam- 
nele nu mai vedeau nicio opreliște în exercitarea puterii. 

În timp, sperau ca oamenii să uite de mine și atunci 
urma să fiu eliminat curat și fără urme. Gândul că o să 
părăsesc incinta doar cu picioarele înainte mi se părea 

ok. Şi eu aș fi procedat la fel în locul lor. Unde mai pui 
că meritam din plin să plătesc pentru încrederea mea 
în oameni de rahat. 

Mă consola faptul că escroacele nu erau conștiente 
de faptul că această schimbare preconizată era atât de 
radicală, încât era imposibil de pus în practică fără 
consultarea și acordul poporului. De aici urma să li se 
tragă. 

Curând, noii recruți-femei, alese dintre exemplarele 
mai înăltoace, au început să facă instrucție militară în 
partea dinspre plajă a casei. Repetau mecanic gesturi 
din filmele cu Chuck Norris, insistând stupid pe țipete 
în maniera Bruce Lee, care-mi dădeau dureri de fiere. 
M-am ofticat de moarte că statura nu-mi permitea să 
le urmăresc evoluția pe geam. După perioada de re- 
cluziune, aș fi fost interesat să-mi clătesc ochii cu un 
batalion de buci mișcându-se sincron la nici patru metri 
de Jim. 

Când păpușile și-au terminat stagiul de patru zile, 
erau alți oameni. Făceau parte din clasa privilegiată 
și drept recunoaştere li s-a înfipt în păr câte o pană 
dintr-un pescăruș mort care se împuțea pe lângă co- 
tețul curcilor. N-au apucat să se încânte de noul lor 
statut, căci imediat după ceremonie au fost trimise în 
misiune, s-o jecmănească pe Kitty de armele din do- 
tare. 

Habar n-aveau cu cine se pun... 

În zece minute s-a auzit lătratul lui Otto, urmat de 
țipete de gagici sfâșiate de dor şi de colții lui, focuri 
de pistol automat, vaiete de oameni răniți și iarăși lă- 
tratul lui Otto, care le punea pe fugă pe supraviețui- 
toare. Câteva minute mai târziu, ceata s-a întors înfrântă, 
cu moralul la pământ și a fost luată la întrebări de 
Harem: 

— Aţi venit cu marfa, momâilor? 

— Cu morți și răniţi, altfel ciuciu, a răspuns una 
mai tupeistă. Ne-a ciuruit babornița. 

— Cât de proaste să fiți, balabustelor? s-a enervat 
Haremul. Ea e singură, iar voi... 

— Neînarmate, a pus-o la punct tupeista. Ne-aţi 
trimis la moarte fără să vă pese. Mai bine lăsaţi ciocu' 
mic, că vă sparg dantura. 

M-am pus pe așteptat, încercând să uit că înotam în 
propriile dejecții. Eram convins că aveau să se întâm- 
ple lucruri. Oamenii nu uită cu una cu două un împă- 
rat care le-a fost aproape. 

Nu a trecut mult timp și prostimea, alertată de lipsa 
mea și știind că țin doliu după măgăriță, a trimis câțiva 
reprezentanţi să mă vadă, să-mi aline durerea și even- 
tual să mă cheme înapoi pe plajă, în mijlocul lor, ca să 
mă simtă din nou aproape. Atmosfera s-a tensionat 
din momentul în care trupele paramilitare de gagici 
nu i-au lăsat să treacă. 

Surde la rugămințţile și lamentările poporului, bă- 
tăușele Haremului au reacționat agresiv şi nemotivat. 
Au dat cu oamenii de pământ, i-au jucat în picioare, 
le-au sucit mâinile la spate, i-au pus cu bâtele pe fugă 
în numele meu, pe cei care nu greșiseră decât că do- 
reau să mă vadă. Asta nu se întâmplase până atunci. 
Ori înnebunisem peste noapte de la pierderea măgă- 
riței, ori nu știau ce să mai creadă. Eu îi primeam cu 
bucurie la orice oră, ascultându-le răbdător necazurile 
(deși pe unii i-aș fi caftit fără ezitare) și căznindu-mă 

să găsesc rezolvări. Pentru ei era clar că mi se întâm- 
plase ceva. 

Oamenii s-au dus pe plajă destul de șucăriți. 

Ce-or fi vorbit, cum s-or fi înțeles, nu cunosc. Cert 
e că două ore mai târziu s-au întors. Nu mai erau li- 
niștiți, nici dispuși să respecte regulile abuzive dictate 
de Harem, ori să se lase altoiţi de niște țoape care dor- 
miseră cu ei în corturi. l-am auzit vociferând, dar n-au 
încercat să parlamenteze cu soldaţii femei. Apoi vu- 
ietul s-a mărit, semn că mulțimea se-ngroșase masiv. 
Spre seară, locul a devenit un viespar. 

Revolta plutea prin aer. 

Vreo nouă mii de nudiști furioși au forțat cordoa- 
nele și au pus pe fugă primul rând de gardiste care 
trebuia să-i țină în loc. Cum se schimbaseră în halul 
ăsta nişte oameni atât de drăguţi? Motivul era simplu 
și l-au urlat cu toții cât i-a ținut gura: 

— Îm-pă-ra-tul, îm-pă-ra-tul... 

Dinspre WC, o voce rea de femeie le-a răspuns: 

— Valea! Împăratul suntem noi acum. 

— Poate în visele voastre erotice, târfelor! am auzit 
distinct vocea Chiorului. 

Cele din Harem aveau miștouri în ele: 

— Ce vă miraţi pe voi? E ca-n viaţă, da’ pe invers. 

Pe-ai mei nu-i răbda inima să tacă. 

— Lăsaţi vorba, uzurpatoarelor! Daţi-ne imediat 
împăratul înapoi, altminteri vă luăm gâturile! a ame- 

nințat un Arhanghel, apoi a adăugat. Sunt Bizonul, 
știți că nu mint! 

Putorile s-au simţit lezate: 

— Nu acceptăm amenințări cu forța. Am ridicat ba- 
ricade cu scoici pisate, ca să vă rupă tălpile, iar întări- 
rile sunt pe drum. Vom apăra legea și ordinea lucru- 
rilor până la ultimul om. 

— Vom incendia WC-ul și-o să ardeți ca șobolanii 
înăuntru! le-a prezis Maniacul cu o voce hotărâtă. 

— Vă ţineţi de goange? Ăsta e terorism în formă 
agravantă. Nu veți îndrăzni să ne incendiaţi hardu- 
ghia, răsculaților. Doar nu sunteți nebuni. Distrugeți 
bunuri ale statului, abatere gravă de tot, iar odată cu 
noi o să ardă și piticul vostru belit. 

Kelly, draga de ea, a venit cu un soi de ultimatum, 
care nu le-a dat de ales. | 

— Dacă nu-i auzim vocea, înseamnă că l-ați ucis, și 
nu ne mai pasă de sănătatea voastră. Pentru noi sunteți 
bune doar putrezite, altfel nu. 

Oamenii mei sunt din nou lângă mine, am observat 
bucuros. Au venit de unde erau împrăștiați, ca să mă 
salveze din mâna Haremului. M-am simţit din nou 
puternic, în ciuda faptului că eram legat. 

Temnicerele au cedat. Mi-au eliberat gura cât să strig; 

— Săriţi, că mă omoară nebunele! 

Apăsasem butonul care a dus la explozia mulțimii. 
Şi-au sărit cu mic, cu mare, cu pietre, nisip, crengi, ca- 

racatiţe vii, aruncate în capul doamnelor, acolo unde 
aveau părul mai mare. Am auzit lătratul lui Otto, or- 
dine, strigăte, zgomote de fugăreli, de lovituri, urlete 
de oameni răniți de teroare, apoi focuri de pistol au- 
tomat, semn că ai mei își recuperaseră armele de la 
Kitty. 

Atacul a durat vreo douăzeci de minute. 

Când luptele s-au terminat, răsculații, în frunte cu 
Arhanghelii mei, au năvălit pe ușă și m-au tras, aşa 
legat, afară. Peste tot se vedeau urmele unei confrun- 
tări năpraznice: baricade străpunse, trupurile însân- 
gerate ale celor din Harem în preajma lor, privindu-mă 
cu ochi sticloși în timp ce zăceau contorsionate, cum 
le prinsese moartea, pari rupți ce fuseseră folosiți ca 
arme. Și eliberatorii avuseseră victime, în acțiunea lor 
temerară de a înfrânge rezistența temnicerelor. 

Le-am privit trupurile celor din Harem obosit și in- 
diferent. 

Nu meritau să trăiască. 

— Îm-pă-ra-tul, îm-pă-ra-tul... 

Atât auzeam când Kitty mi-a scos călușul ce nu-mi 
permitea să vorbesc, apoi m-a luat în braţe fericită că 
dau semne de viață. Am inspirat profund, de parcă 
n-o mai făcusem de trei săptămâni. Eram înconjurat 
de tovarășii mei, care luptau din greu să țină lumea 
la distanţă, ca să nu fiu rănit din prea mult entuziasm. 
În jur, oamenii săreau în sus şi se pupau ca la revelion. 

— Să-mi aduceţi aminte să nu-mi fac mai mult de-o 
muiere... 

— Nu te vom lăsa niciodată cu alte gagici în afară 
de noi, spuse cu năduf Gina, alias Bizonul. 

Am dat din cap aprobator. Nu eram vreun fustan- 
giu, dar acum, fiind în stres post-traumatic, orice apro- 
piere a sexului opus și neinteligibil îmi dădea palpi- 
taţii, fiindcă mi se părea că ascunde intenții ostile. 

— Adună-te! Ca să se întoarcă fiecare la cortul lui 
trebuie să le vorbești, mă sfătui Maniacul. 

— N-am cum. Frățioare, aproape c-am mierlit-o azi, 
slăbeşte-mă cu de-astea. Dacă mă lăsaţi în zeama mea, 
într-un an sau șase îmi revin. Sunt prea afectat emo- 


110 


v 


Ucigaşul de lumi Sorin Nină 


țional de tărășenie și o să creadă fie că o dau pe cate- 
rincă, fie că mi se brehăne de ei. 

— Nu contează! Mergi pe mâna mea. Ca să nu ai 
bătăi de cap suplimentare, bâlbâie două vorbe dră- 
găstoase şi-un merci cu ochi înlăcrimațţi, apoi te re- 
tragi cu fruntea sus la căcăstoarea imperială. 

Doamne, câtă lume se strânsese pentru mine... Eu 
pentru mine nu însemnam atât de mult cât însemnam 
eu pentru ei. M-am gândit la ceva frumos, la vacile mele 
de pe vremurile de neuitat când eram cowboy-cap la 
staulul 3 al minunatei Greta. Mi-am permis să fur cu- 
vânt cu cuvânt un discurs lactativ care le era dedicat. 
Bizonul m-a luat pe umerii lui lați și am început să le 
zic în registru grav lucruri, chestii, tot felul de întâm- 
plări de viață. 

— Poporul meu iubit, mi-ați lipsit, iar privirile voas- 
tre blânde și mugetele stăpânite îmi arată că v-am lip- 
sit și eu... 

Am vorbit și-am vorbit, apoi m-a luat valul și am 
pierdut socoteala timpului. 

— Opreşte-te, plăvane, că vorbeşti de-o oră, de m-ai 
cocoșat și te-arunc cât colo! Te-ai făcut greu de la dieta 
cu pește, Boss. 

M-am supus și am lansat rapid o frază de despăr- 
tire, ca să nu-mi las auditoriul neterminat: 

— În încheiere vă doresc spor, nutreţ bun și o lac- 
tație abundentă! 


111 


Ucigaşul de lumi Sorin Nină 


Ovaţiile au contenit doar după ce am intrat în pa- 
lat, sprijinit de ai mei. Mult timp după aceea, fanii de 
pe plajă mi-au mărturisit că au asistat la cel mai emo- 
ționant discurs din viața lor. 

Am dormit liniștit pentru prima dată de când fu- 
sesem instalat pe tron. 

O zi mai târziu am interzis căcarea în apele ocea- 
nului și am redat reședinței imperiale funcția, precum 
și măreția de odinioară, de budă publică. Era mult de 
muncă să scoată la alb pereții mânjiți de sânge și mate, 
dar clădirea-monument trebuia păstrată pentru viito- 
rime ca simbol marcant al rezistenţei împotriva dic- 
taturii muiereşti. 

Cu piramida ridicată de răposate în viitoarea mea 
amintire, nu știam ce să fac, așa că am lăsat-o pe mai 
târziu. 

M-am mutat pe plajă împreună cu ai mei, care și-au 
grupat corturile strategic, cât să audă pe oricine ar în- 
cerca o vizită de noapte. Mi-am adus cu mine și cușca 
de curci, care au preluat atribuţiile de paznici. Ideea 
a fost de-a dreptul genială. Nu se putea apropia ni- 
meni de corturile noastre fără ca orătăniile să nu facă 
un scandal monstru. 

Într-o dimineață, Maniacul m-a abordat, cu ochii 
umflați. 

— Stai prost cu somnul? m-am interesat politicos. 

— Da! De-aia am vrut să vorbim. 

— Te epuizează muierile, am ghicit eu. Stai liniştit, 
am să le cert. Nu se poate nici așa... 

— Nu, jupâne. Altu-i baiul. 

— Nu-mi spune... Au reapărut coșmarurile premo- 
nitorii? 

— Înâm! Sunt mai rele ca oricând. 

M-am cutremurat. Învățasem să mă încred în visele 
nebunului. Se verificau de fiecare dată. 

Oare ce urma? 

Nu mâncasem de vreo cinci zile. Mai precis de la 
lovitura de stat. 

Vremea parcă uitase să treacă atunci când Kelly, 
care se mutase cu noi, de grija mea, m-a anunțat, cu 
luciri în ochi: 

— O delegaţie cortară a venit să-ți propună alt 
Harem. 

— Împușcă-i! Dă-le după aia foc și răspândește ce- 
nușa în cele patru zări. 

Da, recunosc, eram în continuare foarte afectat de 
faptul că fusesem înșelat de femeile din Harem, care 
ar fi trebuit să mă iubească (e drept, nici eu nu le iu- 
beam pe nenorocitele alea, dar asta e altă treabă) și 
când colo îmi pândeau doar tronul de sub cur. 

Vedeam totul în negru. 

Nu mă consola deloc faptul că și adevăratul împă- 
rat, varianta mea bună, fusese păcălit la rândul său. 
Mă feream de lume, doar pe cei din gaşcă îi toleram. 
Sufletul mi-era otrăvit și cuprins de beznă. Nu reu- 
șeam să-mi mai revin la condiția de dinainte, când 
aveam încă încredere în mine. Mi-era foame, dar nu 

puteam să mă ating de bucate. De aceea mă simțeam 
rău și atât de slăbit, încât echilibrul devenise pentru 
mine un lucru anevoios. 

Undeva deasupra pământului, P avea o stare generală 
rea. 

Îi era foame pentru că lui Little Boss îi era foame, şi se 
simțea inconfortabil și agitat pentru că și omologul lui de 
pe Terra avea aceleași stări. 

Era o zi ca oricare alta în lumea asta dementă. 

Cum s-a stricat jucăria și au tăcut reclamele protec- 
toare? 

Simplu și atât de trist... O furtună, ce avea legătură 
doar cu clima din zonă, a produs un fulger care ne-a 
carbonizat firele, insuficient protejate pentru o aseme- 
nea eventualitate. 

Ecuația existenței noastre s-a complicat îngrozitor 
când zgomotul din boxe a încetat, apoi liniștea s-a 
lăsat lată peste imperiu. Până și greierii s-au abținut 
să mai ţârâie. Tăcerea era nefirească în imperiul plajei. 
Primul a cedat Otto, care a început să scheaune neli- 
niștit. Mai auzisem asta. Anunţa sosirea zeului. Mi-a 
îngheţat sângele în vene. Dacă ființa vine peste noi, 
potenţialul ei de a ne face rău este imens. 

Nu eram singurul Arhanghel îngrijorat, aşa că l-am 
auzit pe Buttface: 

— Priveşte oceanul! 

— Lasă-mă cu reveriile! Discutăm mai târziu. 

— Priveşte marea, Boss, te rog a repetat Buttface cu 
voce înfricoșată. 


116 


Ucigaşul de lumi Sorin Nină 

Din apele oceanului se apropiau de noi milioane de 
crabi. Strigăte de groază au inundat plaja. Cei ce nu 
apucaseră să se retragă au devenit victime. Crabii în- 
fometați mușcau oamenii de picioare, apoi îi puneau 
la pământ și îi devorau sfâșiindu-le carnea cu cleștii 
lor ascuțiți. 

— Ce facem, Little Boss? 

— Fugim, aruncă Maniacul soluția cea mai la înde- 
mână. 

— Nu-i timp, zise Kitty. 

— Trebuie să-i avertizăm pe oameni că zeul vine 
peste noi, am hotărât eu. 

O idee nebunească mi-a venit atunci în minte. 

— Anunţă-i repede pe nudiști că am poruncit să se 
îngroape cu totul în nisip! Ameninţă-i că dacă nu se 
supun, am să-i pedepsesc zdravăn. Așa să le spui! 

— Chiar ai de gând s-o faci? 

— Nu! O va face zeul în locul meu, dar n-am timp 
să le explic și să-i conving. 

— Glumești, ai? Şi cum mai respiră? 

— Ia fiecare câte o trestie în gură și trage aer prin 
ea. Aproape am urlat: Să nu iasă nimeni, sub nicio 
formă, dacă vrea să supraviețuiască. 

Cu bietul Otto, lucrurile au mers al naibii de păti- 
mit. A trebuit să-l îngropăm în nisip cu două paie în 
nări, dar a îndurat sărmanul și a stat cuminte lângă 
stăpâna și iubita lui. 

Ultimul a fost Buttface, care a trebuit să se îngroape 
singur, când temperatura ajunsese la -20°C şi vântul 
începuse să șuiere bezmetic, scoțând din rădăcini sau 
rupând de la nivelul solului palmierii de pe plajă. 

Nu fuseserăm atacați prin intermediari. 

De ce atâta furie, de unde atâta brutalitate? Pentru 
că-l ţinuseră în loc cu trompetele din boxe? Sunetele 
ce răzbăteau până la noi erau îngrozitoare. Aș fi jurat 
că o armată de stihii ataca dezlănțuită viul, ca să-i pro- 
voace suferință și moarte. N-am auzit urlete de oa- 
meni, n-ar fi putut acoperi vaietul furtunii. S-au auzit 
însă explozii cumplite, ale căror ecouri reverberate 
mi-au făcut părul măciucă. Nisipul a vibrat puternic 
deasupra mea. Părea că pământul era supus unui cu- 
tremur devastator cu epicentrul în aer, ori un război 
necruţător se desfășura deasupra noastră. 

Stranie mai e și mintea omenească... 

Aș fi dat orice să scap de teroarea zeului, dar nici 
alternativa nu părea mai atractivă. Era cumplit de 
greu acolo, în beznă, îngropat ca un morcov în nisip. 
Ce să mai fac? Rătăcit printre meandrele minţii mele, 
oscilam între polii contrari ai lașităţii care mă carac- 
teriza, alternând lamentările cu bocitul. Cum nu era 
nimeni care să mă liniștească, m-am pomenit urând 
nisipul nevinovat, apoi mi-am urât soarta, iar la sfârşit 
mă uram intens pe mine însumi. Groaznic, mânca-v-aș 
pipota! Amorţisem, aveam cârcei dureroși și mă sim- 

team părăsit şi neputincios, iar stratul acoperitor atârna 
din ce în ce mai greu, la limita extremă a suportabili- 
tăţii. Senzaţia era că deasupra se afla o basculantă în- 
cărcată până la refuz cu fiare. 

O să mor strivit și mă voi încastra aici, am cugetat 
cu năduf. Nu o să mă găsească nimeni, că sunt prea mic. 
În timp, o să ajung doar o fosilă inestetică, de genul 
dinozaurilor pitici. 

Prima dată am pierdut controlul asupra piciorului 
drept, care a început să zvâcnească, apoi să se miște 
necontrolat de parcă avea voinţă proprie. O ceață mi 
s-a lăsat pe creier. O parte dintre admiratorii mei (pu- 
pici), ar zice că ceea ce a urmat a fost o formă bezme- 
tică de curaj, dar s-ar înșela. Sunt un tip labil psihic, 
așa că am ales în grabă, între două spaime, pe cea mai 
mică, iar confruntarea cu ființa de praf îmi părea alifie 
pentru masaj hidratant în clipa aceea. 

— Fraiere, ce-ai? Ai ieșit din proprie inițiativă. Ţi-o 
cauţi cu lumânarea, ascultă ce-ţi spun. Te omoară ăsta, 
acum pentru totdeauna! Întoarce-te în confortul gropii 
tale și înalță un Ave Maria, dacă scapi cu viața-n tine 
din prăpăd. 

— Ce, e după cum vrei tu? Fiecare om cu groapa 
lui? i-am dat ignore. 

Pentru necunoscători, vorbeam singur. Perioada de 
nehotărâre luase sfârșit. Lașul Little Boss fusese înlo- 
cuit de viteazul idiot, Împăratul. Așa că mi-am arun- 

cat cât colo nisipul de pe mine și m-am afundat cu 
capul înainte, clătinându-mă în urletul furtunii, igno- 
rând vocea raţiunii care mă ocăra continuu. 

În primele clipe nici n-am putut să deschid ochii 
din cauza tăriei vântului. 

Înjurăturile au ţâșnit din mine într-un ritm și cu o 
viteză devastatoare. Mă aşteptam la o încleștare cum- 
plită, dar n-a fost așa. Pe unde treceam, nisipul înceta 
să facă vălătuci și în norul ce mă învăluia se crea o 
breșă circulară de câțiva metri. Aveam senzația că 
sunt prizonier pe fundul unui puț cu pereţii făcuți din 
fum prăfos atât de dens, încât îţi venea să-l tai cu drujba. 
Nu vedeam nimic dincolo de cilindrul în care mă aflam. 
Plaja, oamenii deveniseră invizibile în acele momente. 
Doar cerul cănit de praf mai ajungea până la mine. 

Dincolo de breșă era o perdea densă de particule în 
mișcare, care nu-mi permitea să văd mai departe. După 
ce am înaintat la nimereală vreo douăzeci de pași totul 
s-a oprit brusc, iar soarele insensibil la suferința noas- 
tră s-a văzut din nou, proiectând cu nesimţire asupra 
plajei o zi superbă, cu un cer limpede și albastru, lipsit 
de nori și de praful care dispăruse de parcă n-ar fi fost. 

Scăpasem viu şi din încercarea asta. Încă o dată zeul 
mă proteja. Oare de ce? 

Nu pot să fiu într-atât de meschin încât să nu recu- 
nosc că ceva din mine știa că voi supraviețui. Zeul mă 
adusese înapoi prin MegaArhanghelii mutanţi din 
lumea aceea ciudată în care eram doar cap. Prin gura 

lor aflasem că însemn ceva pentru el. Merita să explo- 
rez relația, să-i sondez limitele, dar îmi era teamă, în- 
grozitor de teamă. 

— Sacrifică-te pentru ceilalți! Bagă în lesă și adu la 
ascultare paramecul stelar, m-a îmboldit vocea mea 
interioară. Tu nu vezi că îți mănâncă din palmă? Cât 
tu te câcâi să faci măcar un căcățiș concret, în jur mor 
oameni. O să-i ai pe conștiință! 

— E ușor să mesteci vorbe mobilizatoare atunci 
când n-ai un corp de care să-ți pese... 

— Ba am! Corpul meu e chiar corpul tău. 

— Atunci mai tacă-ți fleanca și mergi pe mâna mea. 
Până acum m-am descurcat. 

Eram sigur că atacul zeului s-a stins datorită mie, 
dar nu m-am lăsat pradă vreunui fior mistic și nici n-am 
stat să-mi savurez triumful. N-aveam în plan să spun 
nimănui. Aș fi complicat situația inutil, fiindcă oricine 
ar fi aflat câte ceva, mi-ar fi cerut, ca peștișorului de aur, 
să fac minuni (gen, din apă vin, iar din vin şi mai mult 
vin, apoi trecem la spirtoase — oare peștișorul a pres- 
tat?), iar asta era deocamdată imposibil. 

Aveam altele mai bune de făcut. 

Nudiștii erau încă în gropi, cel puţin cei vii. 

Am explorat zona, încercând să estimez amploarea 
și proporțiile dezastrului. Trebuia să-mi dau seama 
dacă zeul avea să se întoarcă tocmai când ziceam că am 
scăpat de prezenţa lui. 

Închipuiţi-vă o plajă plină de scoici. Bun! Acum 
înlocuiţi scoicile cu oase şi veți avea habar de ceea ce 
mi-era dat să trăiesc. Niciuna dintre victime nu mai 
avea un gram de carne. Cadavre descărnate. Nisipul 
abraziv îndepărtase cu furie conținutul organic de pe 
oasele tuturor celor care din imprudenţă și din prostie 
nu-mi luaseră în seamă avertismentul și nu se puse- 

seră la adăpost, în nisip, fie ei oameni, păsări sau câini. 
Oceanul se colorase în roșu de la carnea smulsă de pe 
oasele victimelor și aruncată în apă. 

Am suspinat îndurerat. Independenţa noastră a 
avut un preț mare. Îl plătisem cu sânge, cu suferinţă și 
cu vieți omenești. Ticălosul de zeu mă lăsase fără supuși. 

Câteva mii, poate jumătate dintre nudiști, pieriseră 
în furtună. Niciun schelet nu era complet, oasele fiind 
răspândite haotic de pe plajă până în apele oceanului. 
Vedeam în fața ochilor mormane de oase ale unor oa- 
meni care acum nici o oră râdeau, trăiau, se iubeau. Nu 
sunt un tip prea delicat, dar situația era cruntă, iar pri- 
veliștea m-a întors pe dos. 

Piramida care avea să-mi fie loc de veci întru pome- 
nire se destrămase, lăsând locul unei moviliţe. M-am 
apropiat și am scobit cu vârful piciorului în nisip. Mi-am 
descoperit cu sentimente amestecate sosia, pe vechiul 
împărat, actualmente putrezit, cel care dispăruse fără 
nicio urmă. Pe de-o parte eram chipeș și parțial des- 
compus, aspect care mă făcea mândru, pe de altă parte 
îmi părea rău de mine. 

De ce? m-ar întreba cel mai pricinos dintre voi. Apoi 
mi-ar reproşa: 

Nu ziceai tu că dacă l-ai vedea pe ăsta vechi, l-ai ucide 
din invidie? 

Mada, dar m-am sucit... i-aş recunoaște privindu-l câș 
cu ochii minții. 

De ce? De ce? De ce? ar insista pricinosul. 

Aș avea un singur răspuns: 

Păi ție, taicule, nu ti-ar părea rău de tine dacă te-ai 
vedea hoit? 

O primă concluzie: ex-ul era uman, nu copie din 
cele care se spărgeau ca baloanele de săpun. Am putut 
reface filmul dramei pe care o trăise. Fusese mătrășit 
de Harem și dosit în piramidă. Răposatele au încercat 
să-şi ascundă crima ținând morțiș să clădească sin- 
gure piramida. 

— Ai fost un om bun, amice, dar... nu te-a ajutat cu 
nimic. 

Mi-era clar că venirea mea intempestivă le dăduse 
planurile peste cap. 

Lângă piramidă zăcea palatul meu, mausoleu măreț 
al unor defecări trecute. Praful și molozul se alesese de 
el. Probabil că niște tocilari din viitor vor da cu pen- 
sula și dezgropându-ne vor aprecia că o civilizație 
primitivă și retardată de pigmei și-a durat vreun tem- 
plu pe aici, dedicat vreunui zeu puternic și pitic, a 
cărui statuie e înfiptă în apropiere. Mi-a părut rău de 
curci. La fel de rău ca de oameni. Toată lumea le hră- 
nea, toată lumea le râvnea. Măcar să le fi mâncat vreo 
pulpiță... Ar fi trăit și șchioape. Oare va da timpul 
înapoi și îi va readuce la viață pe răposați și pe curcile 
mele? m-am întrebat amărât. 

Când totul a încetat, i-am dezgropat pe ai mei, scor- 
monind cu mâinile prin nisipul umed. Nu am spus 

nimănui ce am păţit, lumea m-ar fi privit cu suspi- 
ciune. N-aveam cum să explic de ce trăiam lucrurile 
astea bizare. M-am bucurat din suflet că erau cu toții 
în viaţă. Erau tulburaţi de ce se-ntâmplase deasupra 
lor. Bizonul a început să se miște printre cei îngropaţi 
cu trestii în gură, zbierând: 

— Care ești mort, bre? Spuneţi, ca să nu-mi pierd 
timpul să vă dezgrop de pomană... 

Pe unul singur dintre ai noştri l-am scos mai greu. 
Adormise și nu îi găseam adăpostul. Maniacul, căci 
despre el era vorba, a fost găsit într-un târziu, după 
horcăieli. 

— Am avut o viziune, ne-a spus acesta cu o privire 
de nebun. Ştiu cum putem scăpa de nemernicul ăsta. 
E o singură condiţie: să vă halesc de la primul până 
la ultimul, cu unghii cu tot. 

— Cinci mii de oameni? Nu vreau să te descurajez, 
dar îţi trebuie ani. 

— Nu ştii tu... Mă mișc rapid când e cazul. Soluţia 
mi se pare grozavă și destul de logică. 

L-am privit cu severitate, fără să-i spunem ceva, 
apoi, văzând că nu l-am demoralizat, am dat din cap 
ambiguu. Atât aștepta. A luat-o drept aprobare tacită, 
ceea ce era foarte departe de adevăr. 

— M-aș băga. Ce ziceţi, se oferă cineva? Poate tu, 
Boss... ca să dai un exemplu înălțător și să te urmeze 
ăștia ca oile pe măgar. 

— Mă bagi la antreuri? am vrut să știu. 

— Am crezut că ești schizoid. Mult timp am zis că 
te prefaci ca să pari interesant. Am greșit! Eşti schizo- 
frenic de-a dreptul! i-a trântit-o Kitty. 

— Ai să te vindeci, bătrâne, nu te lăsăm așa, i-a spus 
înțelegător Bizonul, apoi a continuat: Vom avea toți 
grijă de tine, prin rotaţie. 

— Dar dacă insiști, decât să ne mănânci tu pe toți, 
chestie care e indigestă și durează, poate și reciproca 
e valabilă și mai bine te mâncăm noi toți pe tine, îi pro- 
puse Chiorul foarte serios. 

— Accept! E un sacrificiu necesar. Mai întâi mă scă- 
paţi de mâini și de picioare, ca să apuc să văd și eu cum 
vă prieşte un lucru fin. Pariu că o să fie bătaie pe mine. 

Buttface a apărut în goană şi mi-a urlat înflăcărat: 

— Împărate sau ce-oi fi, frățâcă, o să vrei să vezi 
minunea! 

L-am urmat, împotriva voinței mele. M-a dus spre 
locul unde se lăfăia statuia mea ecvestră. Am înaintat 
sperând ca furtuna să fi demolat-o, dar n-a fost așa. 
Chiorul a ajuns înaintea mea și l-am auzit exclamând: 

— Hai, dă-mă dreacu! 

Când am văzut ce se întâmplase, am hohotit isteric, 
de au crezut oamenii c-am luat-o razna. E drept că nu 
mai aveam mult. Monumentul ce-mi era dedicat nu 
mai era... Nu mai era singur. Nu mai puţin de 43 de 
statui identice se holbau de pe mârțoagele lor la noi. 


126 


Ucigaşul de lumi Sorin Nină 


Am simulat că sunt în control, dar priveliștea m-a 
umplut de draci. 

— Ăsta a făcut obsesie maniacală pentru tine, bro, 
a remarcat Maniacul plin de respect. Crede-mă, ştiu 
din proprie experienţă ce înseamnă fixaţiile de orice 
fel. 

— Trebuie să mă bucur? Să-mi cânte sufletul? m-am 
revoltat. 

— Sigur că da! Mie mi-ar plăcea. 

— Dacă zăbovim, vei fi multiplicat de mii de ori, 
prezise Kitty. 

— Statuile tale ne vor ataca, iar de cai mi-e chiar 
frică... se înfioră Maniacul. 

— De-asta mi-e teamă și mie. Dacă le mai privesc, 
fac leziuni cerebrale. 

— Nu mai e de stat pe-aici nicio secundă, fu de pă- 
rere Kitty. 

— De ce? întrebă Bizonul cu regret. Mă simțeam 
binișor în curul gol pe nisipul fierbinte. 

— Zeul o să se întoarcă să-și viziteze amicul, îi ex- 
plică răbdător Chiorul. 

— Ce facem cu poporul nudist? Sunt supușii tăi. Îi 
abandonezi? 

Am fluierat a pagubă, apoi m-am simţit vinovat. În 
nemernicia mea, la ei nu mă gândisem. 

— Luăm muierile, ne sugeră Chiorul înduioșat și 
libidinos. 

— Şi câteva sute de tineri. Am să mă ocup chiar eu 
de educaţia lor, se înfierbântă Bizonul ca o omidă în 
faţa unui tapet cu flori. 

— lar eu mă ocup de boasca imperiului, se oferi cu 
entuziasm Maniacul. 

— Adică? nu înțelese Kitty încotro bătea mocofanul. 

— De cei inutili, zâmbi sângeros Maniacul și-și frecă 
palmele pus pe treabă. 

— Iartă-l, Doamne, că nu știe ce spune, se jenă Kitty, 
închinându-se cu fervoare. 

Micile bucurii ale vieţii... Nu puteam fi lipsit de su- 
flet, ca netrebnicii de Arhangheli care se gândeau nu- 
mai la sex şi crime. Oamenii ăștia credeau orbește în 
mine și aveau nevoie disperată de ajutorul meu. De 
ce ezitam? Eram om bun sau nu mai eram? Puteam 
să pun o dată în viață binele colectiv deasupra inte- 
reselor mele imediate? Răspunsul final era... nu! Nu 
aveam cum să-i abandonez, deşi logica îmi șoptea in- 
sidios s-o fac. 

— Îi luăm pe toți! am exclamat la unison eu și Kitty. 

I-am strâns degrabă. Supraviețuiseră vreo 5000. 
Erau marcați de catastrofa prin care trecuseră și de 
moartea celor dragi. Să-i fi văzut cu câtă speranță mă 
priveau. Mi-ar fi dat lacrimile, dar aveam alte prio- 
rități. 

— Să nu credeți că după raidul ăsta zeul s-a potolit 
și ne consideră prieteni. 

Le-am explicat că fără protecţia fonică teritoriul pla- 
jelor devenise de nelocuit și că trebuia să ne ușchim 
urgent. Le-am arătat statuile și au acceptat în unani- 
mitate că cea mai bună variantă era migrația în masă. 

— Știţi ce va fi până acolo? 

— Dezmorțeală, aventură ca-n filme, alte plaje, dis- 
tracţie, s-a avântat un puşti cu ochi limpezi. 

— Draci, laci! Treziţi-vă, fraților! Nu pot să vă pro- 
mit bazaconii... Ne aşteaptă sânge, suferință și moarte. 
Încă vreți? 

— Da! au zis toţi ca unul. 

Nu mai era mare lucru de vorbit. 

— Să-i dăm bice! Timpul ne presează. 

Cât trebuie să fie jalea de lungă ca să aibă semnificație? 

Poţi spune că ai jelit pe cineva drag câteva clipe şi să fii 
credibil? 

Am abandonat cu regret oscioarele celor ce ne fuse- 
seră prieteni, dar timpul ne presa. N-am avut vreme 
decât pentru o despărțire sumară de plaja superbă, căp- 
tușită de palmieri și de gunoaiele prezenţei umane. 

Ca niciodată, eram doldora de intenții bune. 

Noi, Arhanghelii, eram niște oameni deosebiți, nu 
în sens pozitiv, din cauza unor mici probleme legate 
de un trecut catalogabil cu modestie drept tumultuos. 
De ce? Fiindcă era presărat, conform dosarelor noas- 
tre, cu scandaluri și asasinate. Lăsând trecutul să treacă, 
acum ne asumasem o misiune nobilă: să ducem cât 
mai mulți pribegi spre un refugiu unde să poată trăi 
fără grija că zeul îi va prigoni din nou. 

Buttface era frământat de gânduri. Fruntea încre- 
țită, ochii îngustaţi ca două liniuțe. 

— Little Boss, parcă au mai fost unii acum câţiva 
anișori care au plecat de undeva și au mers de le-a venit 
acru, ca să găsească ceva. 

— N-am auzit, m-am spălat eu pe mâini, fără stră- 
bateri, neavând chef la ora aia de o discuţie despre 
pământul făgăduinţei. 

— Știu! Au fost filipinezi, interferă Bizonul care 
dorea să-i arate lui Buttface (la sac) o mostră din noua 
sa inteligență. 

— Pe ce te bazezi? îl întrebă Chiorul curios. 

— Nu sunt peste tot? 

— Înseamnă că n-au găsit ce căutau, a râs Kitty. 

Şirul de indivizi în pielea goală ce mărșăluia pe as- 
faltul încins se întindea pe 500 de metri, iar ritmul de 
înaintare devenise foarte lent, de maximum zece mile 
pe zi. Situaţia era greu de gestionat. Fiecare pas din 
drumul eliberării era un chin, fiecare bornă era o vic- 
torie. Aveam bolnavi, aveam și martalogi care trebuia 
să meargă susținuți de oamenii de nădejde care reu- 
şeau să se țină pe picioare. 

Am plecat cu regretul că n-am pus dinamită lângă 
statuile alea care mă reprezentau, dar explozibilul era 
rar și puteam face lucruri mult mai deștepte cu el. Cio- 
rile se aflau iarăși în preajma grupului, fericite să pro- 
fite de binefacerile morții noastre. 

Trimisesem înainte iscoade ca să adune de-ale gurii, 
apă și să aflăm ce ne așteaptă, iar în spate aveam gro- 
parii care îi înmormântau pe cei ce-și dădeau obștes- 
cul sfârșit. Bieţii de ei! În prima zi ne-au murit cinci 
oameni, apoi numărul morților s-a mărit constant. O 
parte se umpleau de bube purulente și într-o zi se 

curățau. Nu era valabil pentru toți, aşa că mi-am pus 
niște întrebări. 

Am realizat rapid ce se-ntâmpla. Nimic nou, nimic 
bun. 

Tinerii din grup își făcuseră calculele și le-a dat cu 
minus, aşa că au luat relațiile cu vârsta a treia foarte 
personal, și nu în sensul bun. N-au stat prea mult pe 
gânduri, ci au început să se descotorosească cu țârâita 
de bătrâni și bolnavi, pe care îi considerau poveri inu- 
tile. Nu puteau să-i abandoneze pur şi simplu, aşa că 
îi lichidau sumar, în toiul nopții. Sperau să nu se prindă 
nimeni de lipsa lor, dar n-a fost să fie. 

— Lasă-i să moară, mi-a șoptit o voce rea din capul 
meu. 

Mi-am scos (mental) basca în fața ei, dar pe guriță 
am dat cam așa... 

— Dacă vă puneţi cu vârstnicii, vă puneţi cu mine, 
am repetat pe diverse tonuri, dar n-au vrut să m-asculte. 

De pe vremea când eram șeful Arhanghelilor, n-am 
putut tolera oamenii care-mi ucideau oamenii. Doar 
eu aveam dreptul ăsta, altfel s-ar fi produs debandadă. 
Fiind destul de strict și acum în această privinţă, a tre- 
buit să execut cu tam-tam vreo șase ucigași de seniori. 
Am adunat lumea, cu speranţa c-o să scadă numărul 
de decese. Am executat pe nemernici cu mâna mea, 
iar efectul a fost imediat. Popularitatea, în loc să mi 
se prăbușească, mi-a sporit maxim. 

Inamicii nu păreau din timpul nostru. 

I-am reperat cum au apărut pe dealurile ce mărgi- 
' neau drumul. Ciumpalacii călăreau niște cai mici și iuți, 
în timp ce scoteau onomatopee războinice. Ne-au în- 
conjurat printr-o manevră simplă, apoi ne-au atacat cu 
cavaleria, din trei direcții. Nu eram pregătiți. Nudiștii 
erau majoritatea civili și pacifiști. Aveam ceva arme, 
şase motociclete, muniție, dar nu era destulă pentru 
a rezista unei forțe de câteva mii de războinici căliți 
în bătălii. Blestemată situație. Cum puteam să luptăm 
cu șanse împotriva unei hoarde de sălbatici agresivi? 

— Exact de ăștia aveam nevoie! a comentat acru 
Buttface. 

— De ce? a întrebat naiv Bizonul. 

— Ca să ne scarpine pe spate, se știe, i-a zâmbit 
complice Chiorul. 

Nebunia a început cu un nor de săgeți, majoritatea 
trase în plin. Una dintre acestea i-a penetrat un obraz 
Maniacului și a ieșit pe partea cealaltă. 

— O să faci gropiţe, s-a bucurat prostește Bizonul 
când l-a văzut. 

Am ripostat cu foc concentrat de mitraliere, care a 
ras cu iuțeală sute de cocalari cu ochi migdalați, a 
creat panică printre atacatori, dar nu i-a făcut să dea 
înapoi. 

Pedestrimea a năvălit furibund peste noi, urlând 
ca descreierații, cu sulițele ținute la înălțimea pieptu- 
rilor noastre. Am tras iar cu mitralierele, apoi cu pis- 
toalele, apoi am trecut la luptă corp la corp. N-a durat 
mult și defensiva anemică a grupului a fost străpunsă, 
apoi a început măcelul. 

Fiecare centimetru din zona de drum apărată era 
pătat de sângele nostru. 

Lovitura atroce de măciucă venită din afara câmpu- 
lui meu vizual mi-a făcut gândurile să explodeze în 
curcubeie strălucitoare. Pentru o fracțiune de secundă 
mi-a venit milă de mine și de viața mea, apoi mi-a ve- 
nit s-o zbughesc, dar s-a făcut beznă și am intrat în comă. 


134 


In absentia 


— Cum de nu te-a apărat zăpăcitul ăla de zeu? Unde îi 
era capul? m-ar întreba retroactiv vreun tip mai cusurgiu. 

P nu avea cum să intervină în disputa lui Little Boss cu 
hunii, pe care tot el îi adusese fără să vrea la viață. Avea al- 
tele pe cap. Se apropiase prea mult de o gaură neagră şi în- 
cerca nebuneşte să scape din încleştare cu tot cu jucăriile 
lui. 

Așa se face că lovitura încasată de Little Boss l-a prins 
nepregătit, apoi n-a mai apucat să reacționeze fiindcă a re- 
simțit în plin efectul traumei prin care trecea piticul. 

Astfel că amândoi ajunseseră într-un punct mort. 

Lipsit de tutela lui P, aflat în stare de inconștiență după 
ce Little Boss intrase în comă, micul sistem solar s-a îndrep- 
tat implacabil spre gaura neagră supermasivă, identificată 
de oameni a fi dispusă în miezul Messier 87, după cum era 
cunoscută galaxia de către ultimii 12 oameni care mai ştiau 
de ea. 

După părerea oamenilor de știință, masa acestei găuri 
negre era mai mare decât 6,5 miliarde de mase solare, ceea 
ce făcea ca evadarea din atracția unui asemenea monstru 
cosmic să fie practic imposibilă. 

Părea că universul îi judecase nemilos și le hotărâse 
soarta: condamnare la moarte, fără putinţa onorabilă a 
unui recurs. 

Insensibil la toate acestea, Little Boss, cunoscut și drept 
Împăratul, se întorsese în memoria lui tulburată la vremu- 
rile fericite în care, într-un oraş numit cândva New York, 
conducea o bandă de bikeri, supranumiţi pe bună dreptate 
Arhanghelii Haosului. 

Dacă cineva l-ar fi putut trezi şi i-ar fi povestit toată tă- 
rășenia, apoi l-ar fi pus să aleagă între cele două nume sub 
care fusese cunoscut, le-ar fi respins pe amândouă. 

— Nu mă mai regăsesc în niciunul. Spuneţi-mi simplu: 
Ucigașul de lumi... 


Sfârșit 

A doua Lună a Pământului 
de Mircea Liviu Goga 


“Vrei o carte care să te țină 
cu sufletul la gură de la 
prima la ultima pagină? 

Aceasta este!” 


...Ce ascunde misterioasa Vale a lui 
Martin? 

De ce Emanuel, un băiat de doar 11 
ani, e ales să fie printre puținii care 
pot pătrunde acolo? 

Ce pun la cale Zeii neştiuţi, ascunși printre muritorii de 
rând, în satul acela fără nume? 

Iar Valentina... de unde apare, ce este și ce o leagă, de 
fapt, de Emanuel?... 

Întâmplări stranii, desfășurate de-a lungul unei povești 
inițiatice, scrisă ca dintr-o suflare, în care lumea miturilor e 
împletită strâns cu lumea reală. 

O poveste scrisă pentru spiritele celor care știu să rămână 
copii până la adânci bătrânei. 

O poveste pe care, cu siguranţă, o vei ține minte pentru 
tot restul vieţii! 

Mai întâi s-a întâmplat în 
Europa. După care întreaga 
Americă a rămas fără energie 
electrică. Și apoi, evident, lumea 
întreagă, aruncând omenirea 
în haos. 

Cea de a treia parte a seriei 
“Arhanghelii Haosului” ne con- 
duce, alături de șeful pitic și 
feroce al unei bande de moto- 
cicliști ucigași, în căutarea unei 
modalităţi prin care Zeul de praf 
venit din stele să poată fi 
anihilat odată pentru totdeauna 
și astfel, întreaga planetă 
Pământ să poată fi salvată 
de la pieire 

Un roman electrizant, amuzant 
și plin de întorsături de situaţie, 
marca regizorului Sorin Nină, 

o carte menită să îţi creeze o 
experiență de neuitat, dar în 
acelaşi timp să te pună şi pe 
gânduri cu privire la un posibil 
viitor al Omenirii. 

